Niihin auttaa ainoastaan Pyhän Hengen uudistus ja se saadaan uskomalla synnit anteeksi Jeesuksen sovintoveren tähden. - PDF\nNiihin auttaa ainoastaan Pyhän Hengen uudistus ja se saadaan uskomalla synnit anteeksi Jeesuksen sovintoveren tähden.\nDownload "Niihin auttaa ainoastaan Pyhän Hengen uudistus ja se saadaan uskomalla synnit anteeksi Jeesuksen sovintoveren tähden."\n1 Päivän saarna la Teksti Jaakobin kirje 3: 7-8 Kaikki eläimet voi ihminen kesyttää ja onkin kesyttänyt, nelijalkaiset, linnut, matelijat ja meren eläimet, mutta kieltä ei yksikään ihminen pysty kesyttämään. Se on hillitön ja paha, täynnä tappavaa myrkkyä. Mitä sydän on täynnä, siitä suu puhuu. Näin se taitaa mennä. Mitä minun sydämeni on täynnä tällä hetkellä, entä sinun sydämesi? Sen tietää siitä mitä puhumme ja siitä millaisin äänenpainoin sanamme lausumme. Ensiapua suusta loikkiviin kielellisiin sammakoihin on pestä suu saippualla. Auttaa se jonkin verran, mutta kokemuksesta tiedämme että se auttaa vain hetkiseksi. Suun ja sen sanojen siivoamiseen tarvitaan parempaa pesuainetta kuin mäntysuopa. Lopulta muu ei auta kuin käydä kiinni ongelman ytimeen, sydämen asenteisiin. Niihin auttaa ainoastaan Pyhän Hengen uudistus ja se saadaan uskomalla synnit anteeksi Jeesuksen sovintoveren tähden. Kun sydämen tila muuttuu, niin puhe kaunihiksi muuttuu! Tai ainakin alkaa muutos, jossa tajutaan nyt pyytää anteeksi niitä omien sanojen pistoksia, joista saatettiin ennen olla suorastaan ylpeitä. Yksin Jeesus kykenee kesyttämään hillittömän kielemme niin, että sydämestämme tahdomme ja tarkoitamme sanoillamme hyvää. Hänellä on siihen valta ja voima.\n2 Päivän saarna su Teksti Matteuksen evankeliumi 5: "Teille on opetettu: 'Rakasta lähimmäistäsi ja vihaa vihamiestäsi.' Mutta minä sanon teille: rakastakaa vihamiehiänne ja rukoilkaa vainoojienne puolesta, jotta olisitte taivaallisen Isänne lapsia. Hän antaa aurinkonsa nousta niin hyville kuin pahoille ja lähettää sateen niin hurskaille kuin jumalattomille. Jos te rakastatte niitä, jotka rakastavat teitä, minkä palkan te siitä ansaitsette? Eivätkö publikaanitkin tee niin? Jos te tervehditte vain ystäviänne, mitä erinomaista siinä on? Eivätkö pakanatkin tee niin? Olkaa siis täydellisiä, niin kuin teidän taivaallinen Isänne on täydellinen. Jeesus kumosi heimoajattelun laajentaessaan yksilön vastuun ulottumaan kaikkiiin kansoihin ja kaikenlaisiin ihmisiin. Ennen oli saatettu ajatella hyvällä omallatunnolla : Tässä on raja, nyt riittää! Jeesus sen sijaan kehotti osoittamaan ystävällisyyttä jopa vihamielisesti suhtautuvia ihmisiä kohtaan ja rukoilemaan heille hyvää. Perusteena tälle kaikelle oli ja on Jeesuksen ristillä toimittama syntien sovitus ja lunastus vapaaksi synnin, kuoleman ja saatanan vallasta. Pahan valta oli ennen kahlinnut ihmiset muurien taakse toisiaan vastaan. Nyt pahan valta oli murrettu, ja Jeesus kutsui ja kutsuu tänäkin päivänä kaikkia liittymään uuteen ihmiskuntaan, joka on vihasta vapaana voimallinen rakastamaan vastaanhangoittelijoitakin ja jopa vihamiehiä Kristuksen rakkaudella. Syntinsä Jeesuksen edessä anteeksi saanut ymmärtää, että vihamiehetkin ovat Jumalalle rakkaita ihmisiä, joita paha vielä pitää otteessaan, niin kuin häntäkin ennen. Silti elävä kristitty joutuu tunnustamaan, että rakkauden, jota hän tarvitsee, on tultava Jumalalta. Ihmisellä itsellään ei ole sellaista rakkautta. Jumalalle se on kuitenkin mahdollista, sillä Jeesuksen rakkaus asuu hänen omissaan Pyhän Hengen kautta. Saamme palata siihen ensimmäiseen rakkauteen, joka meillä oli kun olimme uskossamme nuoria ja tuoreita. Se on mahdollista ja välttämätöntä. Kun ajattelemme asiaa tarkemmin huomaame, että se on paluuta Jumalan armon raikkaaseen ja ravitsevaan virtaan, joka nuorruttaa sielumme ja vahvistaa henkenmme. Ymmärrämme jälleen miten paljon Jeesus on rakastanut meitä ja sen, että elämämme on yksin hänen armonsa varassa. Rakas Jeesus, sinä olet synnyttänyt meidät lapsesi uuteen elämään antamalla meille meidän syntimme meille anteeksi ja lahoittamalla meille Pyhän Hengen. Uusi elämä on kokonaan sinun työtäsi. Jeesus, riisu meistä pois kaikki itse rakennettu hurskaus ja jäykistyneet kaavat ja ajattelutavat.tee meistä jälleen tuoreita ja raikkaita armosi lapsia. Säilytä meissä vain sinun vaikuttamasi aito kasvu. Aamen.\n3 Päivän saarna ma Psalmi 74: 21 Älä salli sorretun kääntyä pois apua saamatta, kurja ja köyhä ylistäkööt sinun nimeäsi. Hyvin helposti sokeudumme omille synneillemme ja hyvin helposti osoitamme toisten syntejä, todellisia tai kuviteltuja. Esimerkkinä tästä olkoon lehdessä kerrottu merkillinen tapaus lama-suomesta. Kysymys oli erään yrityksen työpaikkojen säilymisestä. Työntekijät saivat itse päättää vaihtoehdoista, joista toinen oli kaikkien työpaikkojen säilyminen sillä ehdolla jos palkankorotuksista pidättäydyttäisiin. Toinen vaihtoehto oli palkankorotus sillä edellytyksellä että osa työntekijöistä menettäisi työpaikkansa. Työntekijät valitsivat palkankorotukset ja toimittivat samalla osan joukosta kilometritehtaalle. Miten mahtoi käydä irtisanottujen, jos heissä oli esimerkiksi asuntovelkaisia pienten lasten vanhempia? Sattuuko sinuun jos joku lyö sinua? Entä sattuuko se Jumalaan? Välittääkö hän todella sinun kärsimyksistäsi? Välitätkö sinä kanssaihmistesi kärsimyksistä? Entä jos miksi sinä tai minä saamme iskuja? Lyödäänkö meitä omien syntiemme tähden vai kärsimmekö syyttä? Yhä yleistyvä kollektiivinen synti Suomenmaassa on luodun asettaminen tärkeimmälle paikalle Luojan ja Vapahtajan sijaan. Sen synnin seurauksista kärsivät lopulta kaikki siihen langenneet, eivätkä seuraukset ole pelkästään taloudellisia. Jumalattoman elämäntavan seuraukset ovat lopulta sen mukaisia. On kuitenkin mahdollisuus kääntyä sen Jumalan puoleen, joka antaa syntejä anteeksi. On mahdollisuus tehdä parannus ja alkaa uusi elämä uskossa Jeesukseen. Hän sorretun vapauttaja ja köyhän tuki. Jeesus vapauttaa suurimmista sortajista, synnistä, kadotuksesta ja saatanan vallasta. Samalla hän huolehtii myös lapsensa ajallisista tarpeista.\n4 Päivän saarna ti Teksti Matteuksen evankeliuumi 7: 12 " Kaikki, minkä tahdotte ihmisten tekevän teille, tehkää te heille. Omatunto on hyvän ja pahan tunto ihmisessä. Se kiittää sinua kun teet hyvin, ja moittii sinua kun teet pahoin. Vaikka omatunto on Jumalan ihmiselle antama kyky erottaa toisistaan hyvä ja paha, ei se toimi aina oikein, sillä synti on sotkenut tämänkin lahjan. Omatunto voi vaieta silloin kun sen pitäisi puhua, tai se saattaa äännellä ilman syytä tai antaa vääriä neuvoja. Kristityn omatunto on sidottu Raamattuun. Sieltä saamme ohjeet, joihin omatuntomme tarttuu. Sanassaan Jeesus tiivistää Jumalan lain yhteen virkkeeseen: " Kaikki, minkä tahdotte ihmisten tekevän teille, tehkää te heille. " Selkeä ohje, ja kuitenkin usein niin vaikea noudattaa, sillä oma rakkaudettomuus ja itsekkyys tulevat salakavalasti väliin. Kristitty tiedostaakin, että hänen pelastuksensa ei voi olla kiinni tämän käskyn täydellisestä noudattamisesta, vaan yksin Jumalan armosta Jeesuksessa Kristuksessa. Silti Jeesuksen käsky: " Kaikki, minkä tahdotte ihmisten tekevän teille, tehkää te heille, " on hyvä ja velvoittava. Kuitenkin omantunnon herääminen on Jumalan työ, ei ihmisen. Rakas Jeesus, sinä tiedät missä tilassa omatuntomme on. Jos se on nukahtanut, herätä se. Jos se yliherkkä, anna meille leposi ja rauhasi. Jos omatuntomme toimii miten sattuu, johda se löytämään neuvonsa sinun sanastasi Raamatusta. Anna meidän kasvaa lapsinasi sinun armahtavaan rakkauteesi luottaen. Päivän saarnojen tekstit seuraavat kirjan Sanan Aika 2008 jaotusta.\n5 Päivän saarna ke Teksti Psalmi 112:5 Hyvin käy sen, joka on armelias ja lainaa omastaan muille, sen, joka aina toimii oikeuden mukaan. Jumalan siunaus on totta aivan erityisellä tavalla hänen lastensa kohdalla, vaikka hän antaakin aurinkonsa paistaa kaikille, niillekin jotka eivät välitä hänestä. Jumalan siunaus on lahja, joka annetaan sille, joka ottaa vastaan hänen Poikansa Jeesuksen Kristuksen. Itse asiassa Jeesus on tämä siunaus. Hän on syntien anteeksiantamus ja iankaikkinen elämä jokaiselle, joka tulee hänen luokseen. Jeesus kasvattaa jokaista hänen omakseen syntynyttä lastaan niin, että tämä tulee yhä enemmän Jeesuksen kaltaiseksi arvovalinnoiltaan ja elämäntavoiltaan, ei kuitenkaan pelastuksen ehtona, vaan sen seurauksena niin, että pyrkimys Jumalan tahdon noudattamiseen tulee yhä mieluisammaksi ja mielekkäämmän tuntuiseksi. Jeesus puhuu lapsilleen myös köyhien auttamisesta ja oikeudenmukaisuuden noudattamisesta kaikessa. Jeesuksen opettama apostoli Paavali sanoo: Varas älköön enää varastako, vaan tehköön työtä ja ansaitkoon rehellisesti toimeentulonsa, niin että voi myös antaa tarpeessa olevalle. Ef.4: 28. Mitä enemmän Jumalan vanhurskaus saa meissä sijaa elämämme eri alueilla, sitä onnellisemmaksi tulemme, eikä se ole väkinäistä teeskentelyä, vaan aitoa hyvää oloa. Saamme yhä varmemman tietoisuuden siitä, että elämämme on kokonaan Jumalan hallussa, eikä mikään voi järkyttää meitä, sillä hän on auttajamme. Rakas Jeesus, vie meidät yhä syvemmälle tuntemiseesi. Aamen.\n6 Päivän saarna to Teksti Psalmi 112: 9 Oikeamielinen antaa avokätisesti köyhille, hän toimii aina vanhurskaasti ja kulkee pystyssä päin. Mitä on siunaus? Se on Herran armoa sen elämässä, joka uskoo häneen hänen Poikansa Jeesuksen kautta ja tahtoo elää häntä kunnioittaen. Oikeamielisyys versoo Jeesuksen tuntemisesta ja kasvusta siinä, sillä Jeesus on täynnä armoa ja totuutta. Väärämielisyys kasvaa siellä, missä pakoillaan Jeesusta ja hänen tuntemistaan, sillä silloin paetaan elävää armoa ja totuutta, joka valaisee sielumme pimeyden. Oikeamielisyyden lisääntyminen ihmisessä on Jeesuksen valon lisääntymistä hänessä. Se saa aikaan myös yhä selkeämpää tietoisuutta lähiympäristössä ja koko ihmiskunnassa esiintyvästä kärsimyksestä, ja samalla oikeasta ja väärästä. Tämä tietoisuus, joka on samalla oman puutteellisuuden ja jokapäiväisen armon tarpeen tiedostamista, herättää Jumalan herättämässä ihmisessä kasvavaa painetta tehdä jotain kanssaihmisten auttamiseksi. Hänessä asuva Jeesuksen rakkaus toimii näin. Jeesuksen läsnäolo synnyttää Jumalan lapsessa kaikille elämänalueille ulottuvaa kasvua. Hän saa ohjauksensa suoraan Jeesukselta rukoillen ja Raamatun sanan kautta. Hän saa yhä lisää rohkeutta kaikkeen elämiseensä. Jumalan mittaamaton armo Jeesuksessa Kristuksessa on hänen elämänsä voimanlähde ja innoittaja, ja taivas hänen matkansa määrä.\n7 Päivän saarna pe Teksti 1. Johanneksen kirje 3:16 Siitä me olemme oppineet tuntemaan rakkauden, että Jeesus antoi henkensä meidän puolestamme. Samoin olemme me velvolliset panemaan henkemme alttiiksi veljiemme puolesta. Johanneksen evankeliumin ja Johanneksen kirjeiden kirjoittaja on sama henkilö, apostoli Johannes. 1. Johanneksen kirjeen 3:16 on kuin Johanneksen evankeliumin 3:16 välitöntä kommentointia ja rajua sellaista. Tämä pienoisevankeliumiksi kutsuttu ja rippikoulussa ulkoläksynä oleva kohta kuuluu seuraavasti: Jumala on rakastanut maailmaa niin paljon, että antoi ainoan Poikansa, jottei yksikään, joka häneen uskoo, joutuisi kadotukseen, vaan saisi iankaikkisen elämän. Voiko siis ajatella Johanneksen tarkoittavan: Kun kerran Jeesus pelasti teidät joutumasta helvettiin ja on luvannut viedä teidät kerran iankaikkiseen elämään, niin on aivan kohtuuullista ja elämän ehto, että te osoitatte kanssakristityille rakkautta samalla mitalla. Johannes jatkaa ja sanoo: Jos joku, jonka toimeentulo on turvattu, näkee veljensä kärsivän puutetta mutta sulkee häneltä sydämensä, kuinka Jumalan rakkaus voisi pysyä hänessä? Lapseni, älkäämme rakastako sanoin ja puheessa, vaan teoin ja totuudessa. 1.Joh. 3: Johannes siis väittää Jumalan meissä herättämän rakkauden kylmenevän, jos osoitamme sitä ainoastaan sanoissa ja puheissa mutta emme käytännössä auta kanssaveljiämme ja sisariamme, joiden näemme selvästi elävän köyhyydessa ja puutteessa. Auttamasta kieltäytyminen tietää siis ennen pitkää hengellistä näivetystautia ja pahimmillaan kuolemaa. Suomessa on myös monia sisäisestä tyhjyydestä ja yksinäisyydestä kärsiviä, suorastaan itsensä hylätyksi kokevia kanssakristittyjä. Onko siis niin, että ahneus ja mukavuudenhalu sammuttavat meissä Jumalan rakkauden liekkiä, juuri sitä josta Jeesus sanoi kristittyjen olevan tunnettuja? Jeesus, armahda minua syntistä! Ohjaa minua lempeästi rakkaudellasi, elämään uskoani todeksi siinä kasvaen niin kuin sinä minua ohjaat ja anna rauhasi, niin etten vajoa suorittamiseen ja lain alle, vaan että saan elää kristittynä vapaudessasi ja iloiten. Aamen.\n8 Päivän saarna la Teksti 1.Johanneksen kirje 3: 18 Lapseni, älkäämme rakastako sanoin ja puheessa, vaan teoin ja totuudessa. Voidakseen osoittaa rakkautta tarvitsee rakkaudelleen kohteen. Hellät ja kauniit sanat ovat helppoja toisiinsa rakastuneiden kesken. Toisen rakastaminen avioliitossa osoittautuu kuitenkin enemmän kuin tunteiluksi. Kestääkseen se tarvitsee sanojen tueksi tekoja, joista ensimmäinen on uskollisuus. Vielä tarvitaan molemminpuolista käytännön huomioon ottamista, tukemista ja auttamista. Avioliiton rakkaus elää teoistaan, ja tunteet seuraavat perässä. Teko on sekin, että toisen kiukutellessa ei tuomitse tätä, vaan antaa toisen kiukun tulla ja mennä. Tunteet vaikuttavat olevan tärkeitä monille myös suhteessa Jumalaan. Suorastaan etsitään tunnekokemuksia. Tunteiden lisäksi tarvitsemme kuitenkin myös juurevaa kasvua, jossa päästään aidosti lähemmäs sekä Jumalaa että ihmisiä. Jumala on sitonut yhteen suhteemme häneen ja suhteemme kanssaihmisiin. Erityisen läheisiä meille ovat vielä he, joita usko yhdistää meihin. Sen minkä teemme lähimmäisillemme, teemme Jeesukselle. Sen minkä jätämme tekemättä lähimmäiselle, jätämme tekemättä myös Jeesukselle. Jeesus tahtoo meidän lastensa kasvavan yhä kokonaisemmiksi ja kokonaisvaltaisemmiksi. Jeesus tahtoo, että usko häneen on läsnä niin meidän tahdossamme kuin myös siinä mitä tunnemme ja teemme. Kasvussa siihen, että uskosta Jeesukseen tulee meille elämäntapa, tarvitsemme joka päivä anteeksiantamusta ja armoa, sillä olemme lapsinasikin syntisiä ja puutteellisia. Rakas Jeesus, tällainen minä olen, heikko ja vajavainen lapsesi, joka ei osaa itse edes tulla eikä mennä. Kiitos että suhteeni sinuun perustuu ja lepää yksin sinun äärettömän armosi ja voimasi varassa. Vaikuta sinä minussa kasvua niin, että antamasi uskon ymmärrys on vähä vähältä läsnä enemmän asenteissani ja teoissani. Rakenna minussa yhä voimakkaampi uskon kuuliaisuus sinua kohtaan. Kiitos että se vähän kerrassaan toteutuu. Aamen.\n9 Päivän saarna su Teksti Psalmi 65:2-6,9 Sinua, Jumala, me ylistämme Siionissa! Me täytämme lupaukset, jotka annoimme sinulle, sillä sinä kuulet rukouksen. Sinun luoksesi kaikki ihmiset tulevat. Syntimme ovat meille liian raskaat, mutta sinä annat ne anteeksi. Autuas se, jonka sinä valitset! Hän saa tulla luoksesi ja asua pyhäkössäsi. Ravitse meidät huoneesi antimilla, temppelisi pyhyydellä! Mahtavilla teoilla sinä, Jumalamme, vastaat meille, sinä siunaat ja autat meitä. Sinuun luottavat kaikki maan ääret ja kaukaiset meren rannat. Olipa kerran kuningas, joka päätti ilahduttaa kansaansa, jonka hän näki elävän usein ankarissa olosuhteissa nälän ja tautien ollessa tuttu vieras monessa kodissa. Kuningas sääti lain, jonka mukaan jokainen, joka vain tahtoi, sai muuttaa ilmaiseksi hänen parhaille mailleen rakennettavaan kylään, josta ei tulisi puuttumaan leipää eikä mitään muutakaan siitä mitä elämiseen ja terveyteen tarvittaisiin, ja jossa jokaisella perheellä olisi tilava talo ja vielä oma sauna lammen rannalla. Kuninkaan säätämä laki luettiin valtakunnan jokaisessa kaupungissa tiedoksi kaikille. Hallitsija odotti innoissaan lähettiläidensä paluuta kuullakseen mitä uudesta laista ajateltiin. Kaikkien lain kuuluttajien palattua kuningas kutsui heidät luokseen. Olkaa hyvät, kuka haluaa kertoa ensimmäisenä? kysyi kuningas. Salissa tuli aivan hiljaista. Kun hiljaisuus vain jatkui ja jatkui niin viimein kuningas määräsi: Pääkaupungin lähettiläs kertokoon ensimmäisenä. Majesteetti, aloitti lähettiläs, ehkä on vielä liian aikaista sanoa mitään varmaa. Voi hyvinkin olla, että... Lähettiläs puhui kiertäen ja kaartaen, eikä hänen sanoistaan päässyt selville mitä hän oikein tarkoitti. Muutkin lähettiläät antoivat moniselitteisen vastauksen. Kuningas, joka tunsi hyvin kaikki lähettiläänsä, arvasi ettei kaikki ollut mennyt niin kuin hän oli toivonut. Puhukaa suoraan, eihän teidän äskeisistä sanoistanne ota kukaan selvää, sanoi kuningas. Silloin pääkaupungin lähettiläs avasi suunsa ja lausui: Hyvä on, majesteetti, mutta te ette välttämättä pidä kuulemastanne. Torille oli kokoontunut lähes koko kaupungin väki. Lopetettuani lain lukemisen tori täyttyi puheensorinasta. Kuului epäileviä ääniä, sellaisia, että tämän täytyy\n10 olla ansa, jolla kuningas aikoo kietoa kansansa orjuuteen, lupaa hyvää ja panee köyhän kirjoittamaan nimensä sopimukseen jossa tämä huomaamattaan myy itsensä orjaksi. Joku taas sanoi että kylä on metku, jolla hyväosaisille annetaan lisää köyhien kustannuksella. Monet epäilivät koko asian todenperäisyyttä. Se tuntui liian hyvältä ollakseen totta. Muidenkin kaupunkien lähettiläät ketoivat samankaltaisia viestejä. Listoihin, joihin muuttoon halukkaat saivat kirjoittaa nimensä, oli kertynyt koko valtakunnasta vai seitsemän nimeä. Vain seitsemän perhettä! huokasi kuningas. Onko uusi lakini teistä, hyvät lähettilääni niin huono? Majesteetti, laki on hyvä, mutta ankaraan elämään tottuneen on vaikea ottaa vastaan niin paljon hyvää. Hän ei usko sitä todeksi, vastasi pääkaupungin lähettiläs. Samaa vakuuttivat toisetkin lähettiläät. Kuningas päätti silti pitää lain voimassa niiden seitsemän tähden, jotka olivat siihen uskoneet. Hän rakennutti upealle paikalle viljavan jokilaakson lehtipuiseen rinteeseen seitsemän kaunista taloa sekä upeita puistoja ja hedelmätarhoja. Vilja lainehti jokea reunustavilla pelloilla. Jokaiseen taloon kuului oma sauna kirkasvetisen lammen rannalla. Kylässä oli myös oma koulu ja kauppapuoti, josta sai edullisesti kaikkea mitä kodeissa ja elämisesssä yleensä tarvittiin. Oma sairaalakin kylässä oli. Kaikki oli valtakunnan parhaiden arkkitehtien suunnittelemaa ja etevimpien rakentajien toteuttamaa. Kylään muuttaneet perheet olivat aivan ihastuksissaan. Nyt heiltä ei puuttunut mitään, ja lain mukaan he ja heidän lapsensa saivat asua kylässä niin pitkään kuin halusivat, vaikka loppuelämänsä. Kun kylän asukkaita kävi muualla valtakunnassa heitä kysyttiin millaisessa orjuudessa he oikein elivät. Vaikka asukkaat kuinka vakuuttivat muille kylän erinomaisuutta ja ihanuutta, ei heitä uskottu, vaan heidän väitettiin sanovan niin peläten henkensä menettämistä. Jotkut sanoivat kylän asukkaiden olevan kuninkaan lahjomia jotta tämän kannatus lisääntyisi. Siitä huolimatta että kylän asukkaat pyysivät tapaamiaan ihmisiä itse tulemaan ja katsomaan, nämä kieltäytyivät joitain harvoja lukuun ottamatta. Pelättiin näet leimautumista kylän ja sen väen ystäviksi ja joutumista pilkatuksi kylän asukkaiden lailla. Sen sijaan niistä harvoista, jotka lähtivät kylään tutustumaan, useimmat jäivät siltä seisomalta sinne asumaan. Heistä kansalla oli tapana puhua höyrähtäneinä tai suden suuhun joutuneina. Kuningas oli ihmeissään kansansa suhtautumisesta ihanaan kylään ja sen asukkaisiin, mutta minkä hän sille mahtoi. Mielessään hän suri kansansa kovasydämisyyttä, mutta myös sydämessään iloitsi niistä, jotka olivat uskoneet hänen hyvään lakiinsa ja päätökseensä. Rakas taivaan Isä, suo ettemme epäile hyviä lahjojasi, jokapäiväistä osallisuutta kaikesta huolenpidostasi ja syntien anteeksisaamisesta Jeesuksessa Kristuksessa. Suo meille usko ottaa ne iloiten vastaan ihmisten arvostelua pelkäämättä.\n11 Päivän saarna ma Teksti Psalmi 92:2 Hyvä on kiittää Herraa, laulaa ylistystä sinun nimellesi, Korkein. Kun haluat virkistyä, ei sinun välttämättä tarvitse lähteä ulkomaanmatkalle. Se riittää että hiljennyt mielessäsi omassa kodissasi ja kohotat ajatuksesi Jeesuksen puoleen siinä uskossa, että hän rakastaa sinua ja on antanut kaikki syntisi anteeksi. Lepää Jeesuksen kasvojen edessä ja kiitä häntä ja ylistä häntä hiljaa mielessäsi. Ota vastaan hänen rakkauttaan varmana siitä että se kuuluu sinulle. Olethan rakas Jeesuksen oma lapsi, jonka hän on synnyttänyt valtakuntaansa verensä voimalla ja Pyhän Henkensä uudistuksen kautta. Usko että sinä ja kaikki elämäsi asiat ovat täysin Jeesuksen huolenpidossa niin että sinä saat lopettaa huolehtimisen ja murehtimisen. Ylistäminen ja kiittäminen auttaa sinua uskomaan Jeesuksen läsnäoloon sinussa ja koko elämässäsi. Se vahvistaa sinua, ja Jeesus ja taivaan Isä iloitsevat sinun kanssasi. Ylistys on vuorovaikutusta, jossa sinä puhut Jumalalle ja hän sinulle. Jumalan kirkkaus ja voima ympäröivät sinut olosuhteista riippumatta ja huomaat olosi levänneeksi kuin rentouttavan loman jälkeen. Jeesus, kiitos että hyvyytesi ympäröi kaikkia lapsiasi joka hetki. Kiitos ylitsevuotavasta rakkaudestasi. Kiitos ylistämisen lahjasta, jolla saamme osoittaa sinulle kiitollisuutta ja kunnioitusta ja kokea hellää läheisyyttäsi ja ihmeellistä voimaasi.\n12 Päivän saarna ti Teksti Psalmi 147:1 Halleluja! Hyvä on Jumalaamme sävelin kiittää, ihanaa on virittää ylistyslaulu! Tunnetko sinä Jumalaa, elävää Raamatun Jumalaa? Jos et vielä tunne häntä, niin hänen Poikansa Jeesus Kristus neuvoo sinulle tien Jumalan luo. Jeesus sanoo: Ei kukaan tule Isän luo muutoin kuin minun kauttani. Vain Jeesus voi antaa sinulle sinun syntisi anteeksi. Siksi Jeesus on ainut tie Jumalan luo, sillä synti erottaa meidät Isästä. Kun sanot Jeesukselle: Neuvo minulle tie Jumalan luo, niin jonain hetkenä huomaat niin tapahtuneen. Sinusta on tullut Isän oma lapsi, joka on osallinen hänen kaikesta huolenpidostaan. Saat myös varmuuden siitä, että näin on. Kun Pyhän Henki saa kasvattaa sinua Isän ja Pojan tuntemisessa, huomaat yhä selkeämmin koko elämäsi olevan turvallsesti hänen käsissään. Tästä tietoisuudesta sinussa versoo kuin huomaamatta kiitollisuus Isää ja Poikaa kohtaan, ja se kohoaa yhä enemmän hiljaisena ylistyksenä Jumalalle, joka rakastaa sinua pyyteettömällä rakkaudella iankaikkisesti, joka ei koskaan hylkää sinua ja neuvoo sinua armossaan ja totuudessaan uskollisesti eteenpäin.\n13 Päivän saarna ke Teksti Psalmi 136: Hän antaa ravinnon kaikille luoduille. Iäti kestää hänen armonsa! Kiittäkää taivaan Jumalaa! Iäti kestää hänen armonsa! Raamatun Jumala on sittenkin se, joka hallitsee luomaansa maailmaa. Se, joka ei suostu Jumalan hallintavaltaan, jää lopulta yksin ja tuhoutuu, mutta se, joka nöyrtyy hänen edessään ja antaa elämänsä hänen johdatettavakseen, on siunattu taivaasta. Jumala kuulee lastensa rukoukset. Vaikka jokin asia näyttäisi inhimillisesti mahdottomalta, on se Jumalalle mahdollista, myös maan kasvulle suotuisat ilmat. Ennen kaikkea Jumalan armo pysyy iankaikkisesti hänen lastensa omana, myös sinun, jos tahdot tulla hänen lapsekseen uskomalla Jeesukseen. Nykyinen taivas ja maa tulevat kerran katoamaan, mutta Jumalan armo pysyy iankaikkisesti, niin myös jokainen hänen armoonsa turvautuva on kerran iankaikkisesti perillä uudessa maailmassa, jonka Jumala tulee luomaan. Jumalan armo on suurinta mitä meille on annettu, sillä se vapauttaa vastaanottajansa syntien rangaistuksesta, kadotuksesta ja kuolemasta. Jeesus, anna meille kärsivällisyyttä kiittää sinua kaikkina elämämme päivinä.\n14 Päivän saarna to Teksti Jesaja 24: Jäljelle jääneet aloittavat ylistyksen, he iloitsevat ääneen Herran suuruudesta. Huutakaa siis lännessä ja vastatkaa huutoon aamunkoiton suunnalta, kunnioittakaa Herraa. Herra, niinkö lopulta käy, että vain vähän ihmisiä tulee jäämään jäljelle, ja että vasta he aloittavat ylistyksen sinulle? Herra, miten me olemmekaan tyhmiä! Valheellisuudessamme ja suuruudenhulluudessamme kuvittelemme voivamme rakentaa kestävän tulevaisuuden ilman sinua, emmekä suostu tajuamaan kuolevaisuuttamme. Herra, emme myöskään suostu näkemään, että vallan- ja rahanhimossamme olemme valmiit tuhoamaan toisemme ja elämän edellytykset maan päältä. Herra, niinkö se on, että me itse, sinun armoasi väheksyvä ja sinun kunnioitustasi karttava ihmiskunta, tuhoamme toisemme perin juurin. Ja vasta se pieni joukko, joka on jäänyt jäljelle suuresta hävityksestä, kohottaa sinulle ylistyslaulun. * Herra, miksi sinua ei nyt ylistetä, vaan vaahdotaan ihmisen olematonta suuruutta ja palvotaan katoavia haavekuvia. Sillä mitä muuta ovat epäjumalaksi nostetetut maallinen rikkaus ja valta, maine ja kunnia. Herra, miksi me olemme niin tyhmiä, että olemme valmiit kääntämään selkämme sinulle, joka olet rakastanut meitä kuolemaan asti. Sinä niin haluaisit tulla ja pelastaa meidät valheen vallasta, kuolemasta, saatanasta ja kadotuksesta ja antaa meille lahjaksi valtakunnan, joka pysyy iankaikkisesti. Herra, siksikö niin moni pakenee ja välttelee sinua, että oman sydämen ylpeä uhma saa sitä hallita. Herra Jeesus, armahda meitä ja vie meidät valoosi. Anna meille katuva ja nöyrä sydän, niin ettemme enää kulje ohi pelastuksesi, jonka olet valmistanut meille kuolemalla ristillä syntiemme sovitukseksi. Aamen. * Jesaja 24:13\n15 Päivän saarna pe Teksti 2. Korinttolaiskirje 9: 6-7 Muistakaa tämä: joka niukasti kylvää, se niukasti niittää, ja joka runsaasti kylvää, se runsaasti niittää. Kukin antakoon sen mukaan kuin on mielessään päättänyt, ei vastahakoisesti eikä pakosta, sillä iloista antajaa Jumala rakastaa. Kumpe Kaikkosen vaimo oli saanut houkutelluksi miehensä kirkkoon pitkästä, pitkästä aikaa. Nohevissaan Maikki hoputti Kumpea sunnuntaiaamuna laittautumaan liikkeelle ettei vain oltaisi myöhässä. No mikäs mennessä kun on uusi Geetee alla! riemuitsi Kumpe. Vaimolleen ilmineeraamatta hän ajatteli paremmaksi olla kertomatta tälle kirkkoon myöntymisensä suureksi syyksi halun näyttää tutuille tuliterää kaaraansa. Ties vaikka heitä näkisi kirkkoreisulla tai voisi paluumatkalla poiketa parin perhetutun pihassa. Kieltämättä auto kiilteli upeasti molemmilla kyljillään ja pakoputkesta kantautuvat desibelit kertoivat sävyllään voimasta konepellin alla. Pian upouusi kulkupeli kuljetti Kaikkosen pariskunnan kirkonmäen parkkiin. Kumpen pää pyöri sinne ja takaisin, mutta tuttuja ei nyt näkynyt. No, ollaanhan tässä ensimmäisten joukossa. Vielä tulee väkeä kirkonmenoihin, tuumasi Kumpe mielessään. Niin kävikin. Oli syyskuun alku ja lähetysaihe kokosi seurakuntalaisia runsain määrin jumalanpalvelukseen ja lähetyslounaalle sen jälkeen. Pian urut soivat ja seurakunta lauloi tuttuja virsiä innolla. Kumpekin huomasi tapailevansa mielessään: Totuuden Henki, johda sinä meitä... Sitten alkoi saarna ja teemana oli Jumalan huolenpito. Saarnaajana oli tuttu eläkerovasti ja kumpikin Kaikkosista kuunteli korvat höröllä huumorilla höystettyä puhetta, jossa otettiin kantaa myös lähetystyön tukemiseen rahavaroin....joka niukasti kylvää, se niukasti niittää ja joka runsaasti kylvää, se runsaasti niittää... kuulivat Kaikkoset rovastin lukevan Raamatusta. Niin tultiin kolehtiin ja se kerättiin tietysti lähetykselle. Haavin lähestymistä odotellessaan Kaikkosista Maikki kahisutteli kämmenessään 10 euron seteleitä. Kumpella taskunpohjalta osui joitakin 20 sentin kolikoita. Mitäs sinä pihtaat! kuiskasi rouva Kaikkonen miehelleen. Kalliiseen autoon oli kyllä varaa mutta lähetykselle vain ropoja. Äläs nyt, puhisi herra Kaikkonen takaisin. sain vanhasta hyvän hinnan vaihdossa... ja ajathan sillä sinäkin. Hyss! suhisi rouva Kaikkonen. Raps ja kops, kolehdin kerääjä tuli ja meni. Ennen pitkää kirkonkellot kumisivat kertoen jumalanpalveluksen päättymisestä ja väki jakaantui kirkon ovella lounaalle lähtijöihin ja kotiin suuntaaviin. Heidän joukossaan olivat Kaikkosetkin ja Kumpe käynnisti auton ja se murisi jälleen korviahivelevästi. Jotkin päät kääntyivät seuraamaan kun Kaikkosten kaara kääntyi parkista tielle. Silloin muheva moottorin kumu äkkiä katkesi kuin veitsellä leikaten. No mikä sille nyt tuli? hämmästyi Kumpe äänessään syvää epäuskoisuutta. Ja vielä tässä kaikkien katsoessa! hän jatkoi ja pyöritti starttia vimmatusti. Mutta ei, uuden kiiltoa kimalteleva kaara pysyi mykkänä ja elottomana, ja se piti hinata korjaamon pihaan. Kävi niin, ettei Kaikkosten kaarasta ollut oikeastaan kuin riesaa. Se sammuili jatkossakin milloin mihinkin ja välillä siitä katosivat valot ja välillä mittaritaulu ei herännyt elolle ollenkaan. Liikkeessä kerrottiin uusissa malleissa olevan joskus lastentauteja, ja ehdotettiin vaihtoa pian saataville tulevaan seuraavan vuoden malliin pienellä välirahalla. Hah hah! sanoi silloin Kumpe katkerasti.\n16 Päivän saarna la Teksti 2.Korinttolaiskirje 9:8 Hänellä on teille annettavana runsaasti kaikkia lahjoja, niin että teillä on aina kaikki mitä tarvitsette ja voitte tehdä runsaasti kaikkea hyvää. Yläkoulun uskontotunnilla käsiteltiin kehitysmaiden tilannetta ja sitä mitä me Suomessa voisimme tehdä niiden asukkaiden auttamiseksi. Liisa viittasi ja sai luvan vastata. Voisimme lähettää vanhoja vaatteita. Hyvä, entä vielä? kysyi opettaja. Voisi lähteä itse auttamaan, jos on sopiva ammatti, vaikka kirvesmies, niin rakentamaan taloja, vastasi Topi. Voi lähettää rahaa niin köyhät saavat ostaa sillä ruokaa, sanoi Katja. En tajua miksi pitäisi antaa sinne rahaa. Onhan Suomessakin köyhiä, ja epäilen vahvasti menisivätkö rahat edes perille, protestoi Ville. Oikein hyviä ajatuksia teillä kaikilla, kannusti opettaja. Ja on hyvä tehdä myös Villen kysymys. Tarkastellaanpa nyt tilannetta Suomessa ja esimerkiksi Afrikan Eritreassa. Ville, mietitkö koskaan paljonko käytät rahaa vaatteisiin? Ville vähän hämillään: Tuota, äidin kanssahan niitä vaatteita on useimmiten ostettu.. Tsihihii! luokassa jotkut oppilaat tirskuivat kuullessaan Villen mainitsevan äidin. No no, yksinkö te muut aina käytte vaateostoksilla? opettaja toppuutteli. Luokassa tuli hiljaista ja Ville jatkoi vähän punastuneena: En ole ihan varma, mutta kouluvaatteisiin meni varmaan ainakin 130 euroa. Entä paljonko rahaa vaatteisiin teillä muilla menee? jatkoi opettaja kyselemistään. Tultiin tulokseen että vuodessa useimmilla luokan oppilailla vaateostoksiin kului helposti satoja euroja, paitsi jos löysi kirpparilta kivoja vaatteita. No niin, siirrytäänpä nyt Afrikkaan ja siellä Eritreaan, johdatteli opettaja keskustelua. Siellä kouluun pääsemiseksi tarvitaan koulupuku. Onhan sitä paitsi oppilailla täälläkin vaatteet yllään. Jälleen pientä tirskuntaa luokassa. Kysymys on todellinen, " jatkoi opettaja. " Koulupuku on pakko hankkia, ja moni lapsi ei pääse kouluun kun perheellä ei ole siihen varaa. Arvioikaapa mitä sellainen maksaa, kysyi opettaja.luokassa tuli hiljaista. Kukaan ei halunnut leimautua tietämättömäksi. No, avataanpa nyt nettiyhteys sivuille Se on osa Kirkon Ulkomaanavun sivustoa. No niin, sivun vasemmassa yläkulmassa on aiheena koulupuku. Paljonko sellainen tulee maksamaan? Vastaisitko sinä Ville. Ville hämmästyneenä: Vain 5 euroa! Mitä Suomessa saa viidellä eurolla? kysyi opettaja. Käy kerran hampurilaisbaarissa, sanoi siihen Taina, joka oli ollut siihen saakka hiljaa. Ei riitä, kommentoivat kuorossa luokan pojat. Menee helposti yli kymmenen euroa! No, Ville, vieläkö olet sitä mieltä ettei meidän kannata eikä meillä ole mahdollisuuksia auttaa kahitysmaiden asukkaita? kysyi opettaja. Täytyy harkita, sanoi Ville kuin aikaisempaa kantaansa puolustellen. Ymmärrän sinua Ville, rohkaisi opettaja. Oman mielipiteen muuttaminen ei ole helppoa. Siihen tarvitaan aikaa ja harkintaa." Opettaja esitteli kirkkomme avustusjärjestöä Kirkon Ulkomaanapu ja totesi sen olevan luotettava annetun avun perilletoimittaja. Opettaja herätteli luokassaan lisää kipinöitä avustamiseen, ja eräs oppilaissa herännyt idea oli jättää kerran kuussa hampurilainen väliin ja antaa Kirkon Ulkomaanavun kautta toisenlainen lahja Afrikkaan. Rakas Jeesus, auta meitä näkemään miten hyvin meillä on niin moni asia ja antamaan omastamme heille, joilta puuttuu lähes kaikki. Auta meitä tekemään valintoja ja antamaan yltäkylläisyydestämme heille, jotka myös ovat laillamme kuvaksesi luotuja ihmislapsia.\n17 Päivän saarna su Teksti Luukkaan evankeliumi 10: Martalla oli sisar, Maria. Tämä asettui istumaan Herran jalkojen juureen ja kuunteli hänen puhettaan. Martalla oli kädet täynnä työtä vieraita palvellessaan, ja siksi hän tuli sanomaan: "Herra, etkö lainkaan välitä siitä, että sisareni jättää kaikki työt minun tehtäväkseni? Sano hänelle, että hän auttaisi minua." Mutta Herra vastasi: "Martta, Martta, sinä huolehdit ja hätäilet niin monista asioista. Vain yksi on tarpeen. Maria on valinnut hyvän osan, eikä sitä oteta häneltä pois." Meille kaikille lienee tuttu tilanne jolloin kotiimme on tulossa arvostamiamme vieraita. Puunataan kotia, järjestellään huonekaluja ja valmistellaan tarjottavia niin että hiki virtaa. Kun sitten vieraat saapuvat niin joku perheenjäsenistä on alvariinsa liikkeellä palvellen vieraita tuoden ja vieden tarjottavia. Sinänsä arvokas ja hyvä asia, välttämätönkin, mutta jättää palvelevan osattomaksi ehkä tärkeistäkin kuulumisista. Jeesus tiesi hyvin vieraanvaraisuuden tavat, jotka olivat 2000 jo vuotta sitten monimuotoiset, ja siksi hän ehdotti niihin kevennystä. Tarpeellisia on vain yksi tarjottava. Se riittää oikein hyvin, sanoi Jeesus Marian sisarelle Martalle, jolla oli täysi työ vieraiden palvelemisessa. Tätä Jeesuksen neuvoa voimme mekin noudattaa kutsuessamme koteihimme vieraita. Onhan yksinkertaisuuden ohje korkeimmalta taholta annettu. Se vapauttaa meidät liiasta huolehtimisesta todelliseen keskusteluun ja toistemme kohtaamiseen ja kuuntelemiseen. Jeesuksen voimme kutsua vieraaksemme vaikka heti, mutta huomaamme miten vaikeaa on keskittyä hänen kuuntelemiseensa. Ajatus lennähtää lehden lailla helposti milloin minnekin. Siksi meidän on tarpeen rukoilla Jeesusta tekemään meille todella mieluisaksi viipyä hänen kanssaan kaikessa rauhassa.sinänsä tällainen rukous tuntuu oudolta, onhan Jeesus meidän Vapahtajamme ja paras ystävämme. Mutta niin vain on, että meille on usein helpompaa lähteä pian liikkeelle kertomaan Jeesuksesta kuin viettää rauhassa aikaa hänen kanssaan. Kuitenkin hän on elämämme keskus. Rakas Jeesus, rauhoita kiireinen mielemme ja sydämemme. Tee meille rakkaaksi ja mieluisaksi viipyä luonasi Marian lailla ja vain olla lähelläsi sinua kuunnellen. Kiitos, että kuulet rukouksemme. Aamen. Päivän saarnojen tekstit seuraavat kirjan Sanan Aika 2008 jaotusta


Jyväskylän kaupunki » Uutisarkisto » Jyväskylän kaupunkirakennelautakunnan päätöksiä 20.2.2018\nJyväskylän kaupunkirakennelautakunnan päätöksiä 20.2.2018\nKaupunkirakennelautakunnan kokouksessa 20.2.2018 käsiteltiin muun muassa tonttihinnoitteluun liittyviä asioita.\nKaupunkirakennelautakunta päätti esittää kaupunginhallitukselle, että vuoden 2017 kunnallistekniikan investointimäärärahaa uudelleen budjetoidaan vuodelle 2018 yhteensä 5 970 000 euroa. Summasta valtaosa eli 4 100 000 euroa on tarkoitettu Kankaan katu- ja viheraluetöihin.\nKatu- ja viherpalveluiden merkittävimmät alitukset viime vuonna aiheutuivat Kankaan, Väinönkadun, Kauramäen, Haukkalantie 56:n ja Ramonin sillan hankkeista. Töitä ei päästy käynnistämään suunnitellussa laajuudessa, joten niiden aloittaminen tai valmistuminen siirtyi tälle vuodelle. Lisäksi keskeneräiseksi jäivät Alvar Aallon tien, Pelkosentien ja Eeronkadun saneeraukset sekä Pappilanpellon korttelipuiston saneeraus.\nKankaan Sydän II -asemakaavan muutos sekä tonttijaon eteenpäin\nKaupunkirakennelautakunta päätti esittää kaupunginhallitukselle ja edelleen kaupunginvaltuustolle, että Kankaan Sydän II -asemakaavan muutosehdotus sekä siihen liittyvä sitova tonttijako hyväksytään 9.1.2018 tarkistetussa muodossa. Asemakaavan muutoksella mahdollistetaan Kankaan alueen uudisrakentamisen jatkaminen. Maa-alue on kaupungin omistuksessa.\nKanavuoren varikkoalueen asemakaavan laajennus- ja muutosehdotus nähtäville\nKaupunkirakennelautakunta päätti asettaa Kanavuoren varikkoalueen asemakaavan muutos- ja laajennusehdotuksen julkisesti nähtäville ja pyytää asemakaavan muutosehdotuksesta asianmukaiset viranomaislausunnot. Lisäksi lautakunta päätti, että mikäli muistutuksia ei jätetä eivätkä asemakaavamuutosehdotukseen tehdyt muutokset edellytä uudelleen nähtäville asettamista, se esittää kaupunginhallitukselle ja edelleen kaupunginvaltuustolle, että asemakaavan muutosehdotus hyväksytään.\nAsemakaavan laajennuksella ja muutoksella mahdollistetaan Kanavuoren varikkoalueen ja sen ympäristön kehittäminen työpaikka-alueena. Yksityisen maanomistuksen lisäksi alueella on kaupungin ja valtion omistamia maa-alueita.\nLautakunta päätti asuntotonttien vyöhykehinnoista, Kinkovuoren pientalotonttien myynnistä ja uusien pientalotonttien luovutuksesta\nLautakunta päätti, että asuntotonttien vyöhykehinnat pidetään nykyisellä tasollaan ja että ne ovat voimassa 1.4.2018–31.3.2019. Lautakunta päätti myös, että tonttipäällikkö päättää yksittäisten rakennuspaikkojen hinnoittelusta vyöhykkeiden ulkopuolisilla alueilla.\nKaupunkirakennelautakunta päätti, että Kaunisharjussa osoitteessa Kotaniemenkuja 9 sijaitseva, Leppäveden rantaan rajautuva asuinpientalojen ja rivitalojen tontti luovutetaan tarjouskilpailun perusteella ja että tontin pohjahinta on 106 000 euroa. Tontti on kooltaan 2223 neliömetriä ja sillä on rakennusoikeutta 500 kerrosalaneliömetriä.\nLautakunta päätti Kinkovuoren alueen pohjoisosassa sijaitsevien vapaiden pientalotonttien myynnistä kokeilevalla myyntikampanjalla. Tonttien myyntihinta on 10 000 euroa ja hinta on voimassa 31.12.2018 saakka, jonka jälkeen tontit hinnoitellaan vyöhykehinnoittelun mukaisesti. Alueelta aikaisemmin vuokratut tontit on mahdollista lunastaa 10 000 euron myyntihintaan 31.12.2018 saakka, jonka jälkeen mahdollinen vuokratontin lunastus tapahtuu vyöhykehinnoittelun mukaisesti. Tonttien haku ja lunastus 10 000 euron myyntihintaan on mahdollista 1.4.2018 alkaen. Tontteja on mahdollista hakea ilman erillistä hakuaikaa jatkuvalla haulla.\nKaupunkirakennelautakunta päätti vuonna 2018 jaettavien pientalotontit luovutuksesta. Sääksvuoresta jaetaan 44 pientalotonttia arvontamenettelyllä siten, että tontit valitaan erillisessä tilaisuudessa hakijoille arvotun järjestysnumeron mukaisesti. Koulurannan neljä Päijänteen rannassa sijaitsevaa pientalotonttia jaetaan tarjouskilpailulla 95 000 euron pohjahintaan. Haukkalan alueen uudet 18 pientalotonttia, joille voidaan rakentaa kytkettyjä asuinrakennuksia tai erillispientaloja, jaetaan arvonnalla 62 500 euron myyntihintaan. Haapaniemen 13 pientalotonttia jaetaan normaalilla menettelyllä hakemusten perusteella asunnontarvetta arvioiden.\nYksityistieavustukset pysyvät viime vuoden tasolla\nKaupunkirakennelautakunta päätti, että yksityistieavustukset myönnetään vuonna 2018 kunnossapitoavustuksina samoilla perusteilla kuin vuosina 2015–2017. Avustuksia maksetaan vuodessa kilometriä kohti kunnossapitoluokan mukaan 1.luokassa 510 euroa, 2. luokassa 415 euroa, 3. luokassa 190 euroa ja 4. luokassa 100 euroa. Avustusta voi hakea 1.3.–31.10.2018. Avustuksen saamiseksi tiekunnan tai tiehoitokunnan kokous on pidettävä vuoden 2018 aikana. Vuonna 2017 avustusta saaneille riittää tiekunnan tai tiehoitokunnan vuoden 2018 kokouspöytäkirjan kopion toimittaminen Jyväskylän kaupungille viimeistään 4.1.2019. Avustuksien maksamiset aloitetaan maaliskuussa 2018.\nKaikki kokouksen päätökset tehtiin esitysten mukaisesti. Kokouksen esityslistan liitteineen voi lukea osoitteessa http://julkinen.jkl.fi:8082/ktwebbin/dbisa.dll/ktwebscr/epj_asil_tweb.htm?+bid=6191 (materiaali on pdf-tiedostomuodossa).


JyJy2016-haaste alkaa olla puolivälissä. Kiire tulee, sehän on sanomatta selvää! Tällä hetkellä valmiita töitä on viisi ja keskeneräisiä on viisitoista. osa töistä on melko suuria, osa onneksi villasukkia. Tässä välissä voisi käydä läpi, missä mennään.\nPuuhalaatikko, joka muuttaa mun mukana huoneesta toiseen.\nNukkuu yöt sängyn vieressä lattialla. ;)\nHametta pukkaa, lankana Dropsin Karisma.\nVasemmalla tulossa seiskaveikasta Anelmaisten muunnelma.\nKutsun niitä surusukiksi. Oikeanpuoleisista tulossa säärystimet,\nlankana Dropsin Karisma.\nTunikaa pukkaa, lankoina Novitan Puro Batik ja Usva.\nSinikan kukkasukkia kertaa kaksi,\nturkoosit itselle ja oranssit lahjaksi.\nVillasukkia kertaa monta. Lankoina mm. Alizen Superwash,\nRegian Fluormania, Austermann Step.\nIrtokaulus, Lankana Novitan Ipana.\nVasemmalla virkatun kanan alku, lankana seiskaveikka.\nDropsin Eskimosta pitäisi tulla villatakki.\nLopuksi kuten Löysäpipoisten toimeen kuuluu, täti pingottaa. ;)\nTästä pitäisi tulla itselleni muhkea ja pehmeä villatakki.\nLankana Novitan Utuinen. Ihana lanka!\nTosiaan nämä kaikki pitäisi olla juhannukseen mennessä valmiita ja laatikon tyhjä. Saa nnähd kuinka käy, kun kaikkea muutakin tekemistä on vaikka kuinka. Onneksi tässä ei mitenkään pipo kireänä olla menossa mukana. ;)\nHauskaa alkavaa viikkoa kaikille! Toivotaan, että aurinkoisia päiviä piisaa ja pidetään puikot kiireisenä. :)\nLähettänyt Maina klo 19.16\nTunnisteet: 7veljestä, Alize, Austermann Step, Drops, Eskimo, Ipana, JyJy2016, Karisma, neulonta, Novita, Puro Batik, Regina Fluormania, Usva, Utuinen, villasukat\nKaunottaren Graham "Jami"\nHyvästit myös siskoni koiralle, joka siirtyi 12-vuotiaana\nsateenkaarisillalle vain viikkoa aikaisemmin.\nLähettänyt Maina klo 19.18


Jellona & Vispilähäntä: 2016\nJipin kanssa ollaan nyt korkattu kolmosluokka agissa ja parit kisat ollaan ehditty kisailla. Nollat vielä ovat jääneetn uupumaan, muttei ne välillä kyllä kaukana ole olleet :) Ja mikä tärkeintä yhteistyö tuntuu pelittävän eli Jippi tekee niin kuin ohjaan (niin hyvässä kuin pahassakin ;) ).\nPari viikkoa sitten kisailtiin Kirkkonummella ja siellä ekalla radalla jäi hidastelemaan A:lla ja Jippi ehti A:n jälkeen ottaa askeleen kohti minua ennen kuin sain kerrottua matkan jatkuvan pituudelle. Pituuden vika palikka kaatui ja samalla rytmi rikkoutui, mikä näkyi kepeillä niin, että Jippi teki mokan tokassa välissä. Eli 10 vp tuloksena. Tokalla radalla hyllytettiin ihan alkutaipaleella, kun Jippi luki minun huonon "haltuunoton" poispäinkääntönä. Sekunnin murto-osan se oli hämmentyneen näköinen ja sen jälkeen kääntyi pois päin minusta ja otti yhden esteen sieltä täysin väärästä suunnasta. Mutta tosiaan oma vikani, kun yritin ihan turhia kikkailuja, kun minkäänlaista haltuunottoa ei siinä kohdassa oltaisi tarvittu... Ja Jippi sitten luki lasketun käteni niin, että lähden tekemään poispäinkääntöä ja kiltisti kääntyi tosi tiukasti minusta poispäin ylimääräiselle esteelle :D Vikalla radalla sitten ehdin kävellä kakkosesteen kohdalle, kun näin Jipin karkaavan lähdöstä, joten lähdettiin radalta pois.\nEilen lauantaina oli sitten vuorossa CityBelgien kisat Ojangossa ja vuorossa oli 2 x agirata ja 2 x hyppyrata. Ensimmäisenä oli vuorossa agilityrata ja siinä tuli puomin ylösmenolta virhe, yksi rima tippui ja lopulta vielä hyllytin loppumetreillä. Hyllytys oli täysin mun moka, kun vapautin Jipin liian ajoissa keinulta niin, etten ehtinyt ohjaamaan sen jälkeistä takaakiertoa. Jippi vieläpä seisahtui keinulla superhyvin ja olisi varmasti siellä pysynytkin kauemminkin. Tämä rata tuli kuvattua kaverin kännykällä, joten en saa sitä tänne. Superhyvää tässä radassa oli hyvin toimineet alasmenokontaktit, onnistunut viskileikkaus ja hieno itsenäinen keppien hakeminen Jipiltä.\nToka rata oli hyppäri ja yhtä myöhässä ollutta valunutta valssia (tosin ei aiheuttanut virhettä kuitenkaan) lukuun ottamatta tuntui tosi kivalta! Yksi rima valitettavasti putosi, joten tulokseksi 5 rv, mutta kaikkiaan jäi hyvä fiilis radasta ja ihan kiva vauhtikin oli Jipillä (etenemä 4,89 m/s).\nKolmantena oli sitten agilityrata ja ei vitsit miten lähellä tässäkin oli nolla. Kolmanneksi vikalle esteelle asti meno oli sujuvaa ja itsellä oikein tuli kesken rataa sellainen flow-fiilis :) Jippi teki ihan superhienon suorituksen - otti kontaktit hyvin, tuli ohjauksiin hienosti, irtosi, kun piti irrota ja kepitkin haki hienosti tiukasta umpikulmasta. Ja sitten minä menen ja sössin kolmanneksi vikalla esteellä jäämällä liian pitkäksi aikaa edelliselle esteelle ja myöhästymällä seuraavan hypyn ohjauksesta, jolloin Jippi täysin oikeutetusti päätyi väärälle edessä olevalle hypylle. Mutta oli kyllä niiiiin hyvä fiilis tästä radasta joka tapauksessa!\nVikalla radalla itse ajoitin ohjauksen väärin ihan alkumetreillä ja pakka hajosi itsellä sen verran pahasti, että kun Jippi oli päätynyt minun tunaroinnin myötä yhdelle väärälle hypylle ja yhteen väärään putkeen, niin lähdettiin radalta. Olisihan sitä vielä voinut jatkaa, mutta ajattelin, että ehkä reilumpaa mennä vaan suoraan palkkaamaan koira, jottei se joudu jatkamaan sekoilevan ohjaajan kanssa loppurataa ja toisekseen kolmen kisaradan jälkeen koin myös turhaksi rasittaa koiraa tekemällä vielä neljäs rata "turhaan". Eli Jippi oli lopputulokseen tyytyväinen saatuaan kunnon riekutusleikit palkaksi, mutta itsellä jäi kyllä vähän tylsä fiilis, kun pitikin taas vikaksi radaksi tulla epäonnistuminen, eikä jompikumpi noista edellisistä hyvän mielen radoista :)\nMutta kaikkiaan on jäänyt kisoista nyt hyvä fiilis! Jipin kanssa yhteistyö pelittää ja kunhan itse pidän pakan kasassa, niin nolliin on kaikki mahdollisuudet olemassa :) Lähdöt toimi ongelmitta eli taas se edellisten kisojen yksi muistutus riitti ja samoin kontaktin on nyt kivalla mallilla. Ekan radan ylösmenovirhe oli ensimmäinen laatuaan Jipillä, mutta se tuli kohdassa, jossa edellisellä esteellä tehtiin tiukka takaakierto ja lähdin siitä vedättämään voimakkaasti. Jippi lähti siis about nollavauhdista kiihdyttämään perääni ja siinä loikkasi just ja just kontaktin yli (videolta katsottuna tosiaan oli ihan hilkulla, mutta kylläkin näkyi, että ihan oikein se oli tuomittu). Muutoin kontaktit toimi kivasti, empiminen alastuloilla alkaa vähitellen kaikota eli suunta on oikea!\nAgilityyn liittyen: Päästiin Jipin kanssa I-HAH ry:n arvokisoihin tähtäävien koirakoiden valmennusleireille. Kokonaisuus koostuu neljästä leiriviikonlopusta, joilla on agilitytreenejä (kouluttajina Jenna Caloander jokaisena viikonloppuna ja lisäksi Sampo Kokkonen, Elina Jänesniemi, Maiju Korhonen ja Iida Vakkuri), ohjaajan fysiikkatreenejä, koiran fysiikkaluento ja psyykkistä valmennusta. Eka viikonloppu on marraskuun alussa eli innolla jo odottelen :)\nVaikka otsikko viittaakin tokoon, niin pakko myös mainita, että käytiin eilen ekaa kertaa pariin kuukauteen paimentamassa Seutulassa. Tauon takia otettiin nyt eka kerta taas aika iisisti lähinnä kuljetuksia tehden. Pääosin Jippi teki töitä maltillisesti ja saatiin paljon hyviä pätkiä. Ihan vain pari turhautumisen purkautumista tapahtui ja nämä siis sellaisissa tilanteissa, joissa itse olin epävarma, että miten lähteä liikkeelle. Heti, jos minä jään kyttäämään Jippiä siihen päin kääntyneenä ja yritän tehdä liikkeellelähdön "ylivarovaisesti", Jippiä alkaa vähän jänskättämään ja ratkaisee epäselvän tilanteen ryntäämällä. Mutta kunhan vain itse liikun mahdollisimman varmasti ja jäämättä kyttäämään Jippiä, niin se hoitaa kyllä oman tonttisa hyvin. Seuraava paimennuskerta on parin viikon päästä!\nKarvanlähtö vei turkin tehokkaasti, joten Jippi on talvea vasten kivan kevyessä turkissa :D\nVielä ennen siihen tokoon siirtymistä kerron myös pikapäivityksen agilitysta. Ensinnäkin myös Hugo pääsi taas viime viikolla agia treenaamaan, kun kävin hallilla omatoimitreenaamassa. Tehtiin sen kanssa etenevää ratapätkää, jossa oli kuitenkin välissä sitten tiukka takaakierto. Nämä on edelleenkin Hugolle vaikeita, mikä näkyy empimisenä hypätessä, mutta kuitenkaan ei enää kiellä takaakiertoja, kuten pahimmillaan teki. Puomin kontaktia palkkailin muutamaan otteeseen, mutta se vika askel on kyllä toooosi hidas. Hugon mielestä se on ihan täysin turha se vika askel, kun ihan yhtä hyvin voi jäädä 4on-asentoon :) Ja eihän me tosiaan ihan hirveästi noista enää nipoteta - lähinnä haluan muistutella 2on2offista siksi, ettei alkaisi tekemään törkeitä loikkia, jolloin sitten toki on myös isompi loukkaantumisriski..\nAgilityn sijaan Hugo treenasi tänään rally-tokoa. Meillä on talvikaudelle kasattu omatoimiryhmä, joka treenaa siis aina keskiviikkoisin. Tänään tehtiin yhdellä pisteellä merkille lähettämistä ja toisella treenattiin häiriöitä eli viljeltiin kenttä täyteen nameja, leluja, esineitä yms. Häiriössä seuraaminen ei tuottanut Hugolle ongelmia, mutta meinasi taas edistää. Olen senkin kanssa alkanut käyttää seuruunpaikan korjaamista eli jos se edistää, stoppaan liikkeen ja sen pitää automaattisesti korjata oikeaan paikkaan. Hyvin jo korjaa paikan ihan oikein, joten toivotaan, että tällainen treeni alkaa tuottaa tulosta ja päästään edistämisestä eroon. Toisella treenipisteellä tehtiin merkille lähettämistä, jossa Hugon kanssa on ollut ongelmana se, että se ei oikein tajua hakeutua merkin taakse, vaan se ajattelee merkin enemmänkin kosketusalustana. Se siis juoksee vauhdilla merkkiä kohti ja kääntyy merkin kohdalla niin, että merkki saattaa jäädä Hugon mahan alle pysähdyksessä, Hugo saattaa tehdä etutassukosketuksen merkille tai sitten Hugo vain keilaa sen surutta kumoon. Treenikaveri sanoi käyttäneensä alkutreeneissä kosketusalustaa merkin takana ja päätinkin kokeilla sitä. Ja vitsit miten hienosti Hugo lähti tarjoamaan sinne merkin taakse menemistä! Yksittäisellä kerralla teki sitten alustalle maahanmenon (jäänyt ilmeisesti maahanmenoilmaisu mieleen noseworkista :D ), mutta muutoin stoppasi sinne merkintaakse alustalle tosi kivasti. Täytyy siis jatkaa treenejä alustan avulla!\nJipin kanssa aloitettiin talvikauden ohjatut agility ja nyt talvella meitä kouluttaa Saija Mustonen. Kahden treenikerran perusteella olen kyllä tykännyt hirveästi! Saijalla on tosi kiva tyyli olla suora, mutta silti tosi positiivinen ja kannustava. Maanantain treeneissä tuli tehtyä neljä peräkkäistä valssia onnistuen ihan ekalla yrittämällä ja voi vitsit siitä tuli hyvä fiilis! Valssit on minulle yksi vaikeimpia ohjauksia, mutta nyt ei tuntunut edes mahdottoman kököltä, vaikka pari peruuttelevaa askelta sinne joukkoon eksyikin. Niistäkin päästiin sitten pienellä viilauksella eroon ja lopulta Saija totesikin, ettei siinä kohdassa oikeastaan ole enää mitään korjattavaa, joten mennään eteenpäin. Takaakiertovalssissa sen sijaan olikin sitten haastetta. Jään niissä tosi herkästi peruuttamaan, jolloin minä pakitan valssatessa suoraan koiran linjalle eli siihen, mihin sen pitäisi hypyltä laskeutua. Ja tästä syystä sitten rima tippuu. Heti, kun tajusin liikkua peruuttelematta suoraan kohti seuraavaa estettä, rima pysyi. Tässä yhteydessä mainitsin kylläkin myös siitä, että Jipillä takaakierroissa on rima monesti herkässä siksikin, kun se on oppinut takaakierrot jo matalilla rimoilla ja siksi tekee takaakierrot liiankin tiiviisti. Muistiin itselle siis, että seuraavan koiran kanssa ei takaakiertoja aloiteta vielä minirimoin! Nyt otetaan projektiksi käydä omatoimitreenaamassa takaakiertoja niin, että käytän ponnaria/rimaa siivekkeen takana, jotta Jippi vähitellen oppisi hakemaan linjan vähän kauemmaksi siivekkeestä.\nTänään olikin eka omatoimitreeni takaakiertojen parissa. Aloitin 55 cm rimalla ja tosiaan niin, että laitoin siivekkeen taaksen nojaamaan riman, joka siis pakottaa koiran linjan kauemmaksi siivekkeestä. Parilla ekalla toistolla Jippi hämmentyi rimasta niin, että juoksi riman ali! Siis oikeasti päätti alittaa 55 cm riman, mitä ei oikeasti tapahdu koskaan. Selvästi oli vain hämillään, sillä tämän jälkeen ei enää alituksia tapahtunut, vaikka rimaa sitten nostettiinkin. Tein ensin 55 cm rimalla pari toistoa molempiin suuntiin, jotta Jippi vain tottui siihen vinoon rimaan siellä siivekkeen takana. Tämän jälkeen nostin 60 senttiin, eikä tässä ollut ongelmaa. Muutamien toistojen jälkeen nostin riman 65 senttiin. Oikeaan kierrokseen (eli niin, että siiveke jää kierrossa koiran oikealle puolelle) ei ollut ongelmaa eli hyppäsi hyvin ja kiinnitin huomiota nättiin tekniikkaan eli ojensi takajalat rennon näköisesti taakse hypyssä. Vasempaan kierrokseen sen sijaan otti pari kertaa riman alas, josta käskin sen maahan ja käytiin "yhdessä" nostamassa rima. Tämän jälkeen sitten ei enää pudotellut, vaan tulikin useampi onnistunut toisto. Loppuun tehtiin vielä parit kierrot 55 cm rimoin, jotta Jipille jäi sellainen olo, että sehän on helppoa kuin heinänteko :) Tuntuisi siis olevan apua tuosta rimasta, kunhan vaan saa sen kiertolinjan yleistymään myös sellaiseen tilanteeseen, jossa apurimaa ei ole. Vaatii siis varmasti useita toistoja ja näin ollen useita treenikertoja! Mielenkiintoista oli huomata, että vasen kierros oli Jipille selvästi haastavampi ja oikeastaan en ihmettele sitä lainkaan. Jippi on nimittäin selvästi "oikeanpuoleinen" koira samalla tavoin kuin me ihmiset ollaan oikea- tai vasenkätisiä. Jippi valitse AINA kääntymisen oikeaan kierrokseen eli myötäpäivään, jos se saa valita ja tämä tulee esiin monessa tilanteessa. Meidän mennessä kotitalon rappukäytävän portaat alas, Jippi juoksee alas odottamaan minua ja Hugoa ja siellä se pyörii vimmatusti ympyrää, koska tietää saavansa "porrasnamin". Tässä tilanteessa se valitsee aina myötäpäivään pyörimisen, joskin olen opettanut sille sen, että kun näytä kädellä pyöräytystä, se pyöriikin vastapäivään eli käytän tätä joka kerta portaissa, jotta se tekisi myös toiseen suuntaan niitä pyörähdyksiä. Lisäksi esim. allasuinnissa huomaa, että Jippi kääntyy aina myötäpäivään altaan päädyssä. Näiden seikkojen perusteella ei siis ihmetytä lainkaan, että takaakiertokin on sille helpompi myötäpäivään!\nJa sitten niihin tokoihin! Lähiaikoina aina uusien kouluttajien treeneihin mennessä olen ollut tylsä ja valinnut treenattavaksi liikkeksi saman jutun: noudon. Ihan siksi, että sen kanssa on valtavia ongelmia, joiden suhteen ei ole tullut edistystä niin millään, vaikka treenattu kyllä ollaan! Ongelmaa olen kuvaillut aiemminkin, mutta lyhykäisyydessään Jippi menee kapulalle ihan liian ryysäten ja tekee kapulalle lähespoikkeusetta saalisloikan. Toisin sanoen rumaa! Tähän on ehdotettu seinän hyödyntämistä eli kapula lähelle seinää, jolloin koiran on pakko hidastaa kapulalle. Toisekseen ollaan kokeiltu sitä, että stopataan koira ennen kapulaa ja kutsutaankin ohjaajan luokse palkalle ja sitten vain välillä vapautetaankin kapulalle tai annetaan juosta suoraan kapulalle. Kolmanneksi ollaan testattu leikittämisestä vapautusta ja suoraan noutamaan lähettämistä ja sitten paluumatkalla taas leluun vapauttamista. Kaikki nämä keinot tepsivät silloin, kun näitä keinoja käyttää, mutta vaikka olen näitä testannut vähän pidemmänkin aikaa kutakin, niin oppi ei tunnu siirtyvän niille kerroille, joille en sitten näitä "apukeinoja" käytä. Niinpä meidän aloitettua viime viikolla talvikauden ohjatut tokotreenit Tiltu Antikaisen kouluttamana, otin ekan puolituntisen teemaksi noudon. Tiltu alkuun heti kysäisi, että olenko varautunut siihen, että tähän menee sitten se koko puolituntinen, mutta tämähän passasi minulle hyvin. Niinpä ensin kuvasin ongelmamme ja tehtiin yksi demonouto. Ja sen enempää ei tarvinnutkaan Tiltun nähdä ennen kuin havaitsi ongelmamme ja totesi, että aikamoista saalistamista. Kerroin mitä keinoja ollaan aiemmin käytetty ja että kuinka ne ei sitten kuitenkaan tunnu pidemmällä aikavälilläkään tuovan haluttua tulosta. Tiltu totesikin, että kun Jipin tapauksessa on kyse selvästikin saalisvietin heräämisestä noudon yhteydessä, niin ei tuollaiset poppaskonstit yleensä autakaan. Koira ei kykene sammuttamaan viettejään, joten siksi ainoa keinoa on opettaa nouto alusta alkaen niin, ettei saalisvietti yhdisty noutoon. Niinpä lähdettiinkin ihan alkeista. Toistaiseksi siis ei tehdä yhtään kunnon noutoa ennen kuin ollaan käyty noudon eri osat paloissa läpi treenaten oikeaa mielentilaa ja myös sitä, ettei noutokapulaan liity saalistamista.\nEkana treeninä tehtiin ihan pitoharjoituksia. Jipillähän pidon yhteydessä herkästi on yhdistynyt pientä pureskelua. Yleensä ei noudon palautuksessa tätä ilmene, mutta koska nyt on tarkoitus kaiken kaikkiaan opettaa, että kapulaa on käsiteltävä kauniisti ja että se on vain keino saada palkka, niin aloitettiin pidolla. Toiseen käteen nami ja toiseen kapula ja sitten lähdettiin luopumisen kautta treenaamaan. Koiran piti siis luopua sekä namista että kapulasta ja kapulalla ihan kunnolla "härkittiin" eli tarjottiin sitä ihan kuonoon kiinni yms., mutta ottaa ei saanut ilman lupaa. Tästä sitten alkuun vapautettiin koira "jes"illä namille ja sitten parin toiston jälkeen, kun Jippi ei enää tavoitellut kapulaa luvatta, niin tehtiin vaihdellen namille vapautuksia ja kapulan pitoja. Kun Jippi otti kapulan, namikäsi pysyi siinä koiran kuonon vieressä ja samalla toisella kädellä kapulaa vähän "tönittiin"/painettiin. Jippi piti ihan älyttömän tasaisella ja hyvällä otteella kapulaa näissä treeneissä eli kotiläksyksi tuli tehdä paljon tätä samaa treeniä ja niinhän me ollaan tehtykin.\nToisena treeninä tehtin sellaista, että koira jätettiin istumaan ja minä menin n. 10 metrin päähän siitä maahan istumaan niin, että toisella puolellani maassa oli kapula ja toisella nami. Koira piti tästä kutsua luokse ja sen oli tarkoitus tulla suoraan minun luokse. Jippipä valitsikin namin ja tästä sitten vain estettiin namin saaminen, käskettiin uudestaan istumaan ja pakitettiin itse namin ja kapulan kera muutaman metrin verran, jonka jälkeen homma toistettiin. Muutaman erehdyksen jälkeen Jippi alkoi tajuta, ettei namia saa, jos sinne rynnii suoraan ja sitten tuli kiltisti minun luokseni ja siitä sai sitten vapautuksen namille. Tässä treenissä Jippi valkkasi selvästi mieluummin namin kuin kapulan, mutta voisi tehdä samaa treeniä myös niin, että molemmilla puolilla on kapulat ja tällöin koiran täytyy sitten luopua kapuloista ja valita ohjaaja.\nKolmantena treeninä tehtiin kapulan nostamista eli Jippi laitettiin istumaan ja kapulan sen eteen maahan. Itse jäin ihan lähelle seisomaan ja pyysin Jippiä tuomaan kapulan. Heti, kun se nosti kapulan suuhun, asetin käden kapulan laipalle. Jippi alkuun välittömästi hölläsi otetta, jolloin käsi otettiin pois. Jos koira höllää otetta liikaa, kapulan annetaan pudota eli ohjaaja ei missään nimessä saa auttaa koiraa kapulan kanssa, vaan tarkoituksena on juurikin se, että koira mokaa, mikäli se ei pidä kunnon otetta. Mitään kieltoja tai "oho"ja ei tässä saa tehdä, vaan ihan vain annetaan koiran itse tajuta mokansa. Silloin, kun koira piti hyvän otteen, vaikka käsi oli kapulalla, kehuttiin rauhallisesti ja sitten sopivalla hetkellä annettiin vapautuskäsky ja palkattiin. Tämä oli Jipille haastava treeni, koska selvästi sille oli alkuun epäselvää, mitä sen piti tehdä. Ote löystyi kapulasta alkuun herkästi ja sitten kun ei tullutkaan kehuja/palkkaa, se ratkaisi tilanteen pureskelemalla. Pureskelustakaan ei kielletty, vaan minun piti vain kääntää Jipille selkä, jolloin se siis menetti mahdollisuudet palkkaan, kun ohjaaja lopettikin yhteistyön siihen. Jippi reagoi selän kääntämiseen molemmilla kerroilla saman tien eli ote parani välittömästi ja pystyin kääntyä pian taas takaisin ilman, että ote huononi.\nNäitä kaikkia treenejä on tarkoitus nyt jatkaa ja sitten lisätä pienin askelin haastetta. Koko nouto rakennetaan siis askel askeleelta takaperin ketjuttamalla uusiksi niin, ettei missään vaiheessa Jippi pääsee herättelemään sitä saalistusviettiään. Itsellä jäi tosi hyvä fiilis treeneistä ja omaotimitreenailut ovat olleet onnistuneita, joten minulla on luottoa siihen, että homma saadaan pelittämään ;)\nTarkoitus oli tässä julkaisussa kertoa kaikkien VOI-liikkeiden osalta, että missä mennään, mutta koska kertyikin vaikka millä mitalla kaikkean muuta kirjoitettavaa, niin tilannepäivitys muiden liikkeiden osalta odottakoon seuraavaan kertaan :) Noudossa siis tosiaan palattiin alkeisiin, mutta ohjatun noudon suuntien kanssa ei tosiaan olekaan ongelmaa eli kunhan saadaan tämä nouto kuntoon, niin ohjattu kyllä pitäisi sujua!\nTunnisteet: agility, kuvia, paimennus, rally-toko, toko/tottis\nNytkään ei ole mukamas aikaa tehdä kunnollista päivitystä, mutta tullaan nyt sentään vähän kuulumisia kertomaan.\nEnsinnäkin Jippi korkkasi ASCA-kisat kisaamalla yhteensä 12 starttia agia yhden viikonlopun aikana. ASCA eli Australian Shepherd Club of America on australianpaimenkoirien yhdistys, joka on saanut alkunsa Yhdsyvalloissa. Aussiethan voi olla rekisteröity FCI:n lisäksi (tai sijaan) ASCA:n ja rekisteröimättömät puolestaan voivat hankkia seurantanumeron, jonka jälkeen ne voivat kerryttää tuloksia ja titteleitä myös ASCA:n alaisissa kisoissa FCI-kisojen lisäksi. Ja nyt tosiaan Jipiltä löytyy ASCA:n seurantanumero ja ensimmäiset tuloksetkin on kasassa. Suomessa järkätään ASCA:n agikisat kerran vuodessa ja koska niitä varten täytyy lennättää tuomari Yhdysvalloista, niin touhuun kuuluu se, että startteja on paljon ja kisataan siis varsin tiiviiseen tahtiin. Niinpä tuli vietettyä kaksi päivää siis JAU:n ulkokentällä, missä "mukavassa" sadekelissä kisailtiin sitten varsin hauskoja ratoja. ASCA:ssa aloitetaan kisaaminen novice-luokasta ja kisaratoja on kolmia erilaisia: regular (eli meidän agilityrata), jumping (eli hyppyrata) ja gamblers, jossa ensin kerätään 30 s ajan pisteitä suorittamallla esteitä haluamassaan järjestyksessä (eri esteistä saa eri määrän pisteitä) ja sitten tämän jälkeen on tietty aika suorittaa gamblers-osio, jossa tulee ohjata neljä estettä maahan vedetyn viivan takaa eli etäältä.\nLauantain 13.8. kisailut sujuivat varsin kivasti. Vähän itseä ennalta arvellutti, että kuinkahan monelta radalta joudutaan marssimaan kesken pois, jos Jippi varastaa lähdöstä/kontakteilta... Aloitettiin gamblers-radoilla ja näillä napsittiin pisteitä ja suoritettiin hyväksytysti gamblers-osiot niin, että saatiin molemmilta radoilta Q (qualified eli normikisojen LUVA). Gamblersissa kaksi Q:ta riittää luokkanousuun, joten niinpä saatiin ekana päivänä ensimmäinen ASCA-titteli: GS-N (gamblers standard - novice) ja seuraavaksi päiväksi siirryttiinkin kisailemaan open -luokkaan. Seuraavaksi kisailtiin regular-radat. Ensimmäisellä radalla kontakti toimi vielä ihan ok ja niinpä tuloksena nollarata ja Q. Tokalla radalla kuitenkin Jippi päättikin juosta läpi tokavikana esteenä olleelta puomilta, joten vikaa hyppyä ei sitten suoritettukaan, vaan marssitiin ulos radalta. Viimeisenä oli vuorossa hyppyradat, joista ekalla radalla nolla ja Q. Tokalla hyppyradalla kaksi rimaa tuli alas - todennäköisesti sekä siitä syystä, että ehkä jo väsymys painoi, mutta myös siksi, että ASCA-agissa rimat on matalemmat (meillä oli 50 cm) ja radat oli toooooodella suoraviivaisia eli Jipin vauhti kiityi aikamoiseksi, eikä selvästikään keskittynyt kunnolla hyppyjen korkeuksiin. Vikan radan jälkeen jäi kuitenkin harmittamaan hurjasti se, että vapautettuani Jipin lähdöstä juuri ehdin huomata, kuinka se oli ehtinyt nostaa takapuolensa ylös maasta. Ei se siis liikkunut, mutta kuitenkin oli noussut maasta seisomaan ja näin ollen minun olisi pitänyt marssittaa se ulos, jos vain olisi sen ajoissa huomannut... Mutta tuloksellisesti ekana päivänä saatiin siis varsin kiva tulosrivi, kun Q tuli 4/6 radalla.\nToka kisapäivä ei sitten ollutkaan enää niin hohdokas... Sunnuntaina 14.8. aloitettiin touhu hyppyradoilla. Radat oli asteen haastavampia kuin edellisenä päivänä ja molemmilla hyppyradoilla vauhdikkaat suorat ja niiden perään tiukat käännökset aiheutti Jipin päätymisen väärälle esteelle (yllätysyllätys, se löysi pari ekstraputkea :D ). Kivat radat kuitenkin muuten saatiin tehtyä :) Ekalla agiradalla Jippi varasti puomilta, joten lähdettiin ulos radalta. Tokalla radalla puolestaan keinu oli vähän epävakaassa kohdassa ja osoitti kohti kentän laidassa ollutta mäenrinnettä eli aiheutti Jipille ilmeisesti epävarmuutta, koska se päätti hypätä kesken kaiken pois. Uusittiin siis keinu ja tällöin sujui hyvin. Muuten oikein kiva rata ja saatiin puomi onnistuneesti tehtyä tällä radalla! Vikat kaksi rataa oli taas gamblerseja ja ekalla gamblers-radalla ei onnistuttu gamblers-osiossa. Koiran olisi pitänyt irrota kepeiltä A:lle ja A:n jälkeen hypylle niin, että ko. hypyn ja ohjaajan väliin jäi vielä yksi leijeröitävä hyppy. Tämä osoittautui liian hankalaksi ja Jippi tuli A:lta minua kohti ja suoritti sen väärän hypyn. Tokalla gamblers-radalla saatiin ensimmäinen openin Q.\nKaikkiaan siis saldona oli tosiaan 12 rataa, 5 Q:ta ja yksi titteli (GS-N). Mutta mikä tärkeää 11 onnistunutta lähtöä (se yksi seisomaannousu lauantain vikalla radalla ei onneksi aiheuttanut taantumaa, vaan sunnuntaina lähdöt toimi hienosti siitäkin huolimatta!). Puomi suoritettiin 10 kertaa kuuden radan aikana (gamblerseilla sai tehdä kaksi kertaa saman esteen ja tehtiin siis tuplapuomit) ja näistä kahdella kerralla Jippi varasti (josta siis joutui ulos radalta). Selvästi kylläkin nyt ei oikein malta ottaa kunnon 2on2offia puomilla eli herkästi pysähtyy liian ylös. Vaatii siis ehdottomasti nyt treeniä. Lisäksi ajattelin, että jos tekee tuota, niin melkeinpä alan pyytämään sen samantien pois sieltä puomilta ja otan puomin uusiksi. Läpijuoksuista toki edelleen ulos radalta. Keinu suoritettiin kai seitsemän kertaa ja niissä yhtä lukuun ottamatta teki nätin suorituksen eli ei meinannut tehdä lentokeinuja. Keinulla Jippi aika luonnostaan tekee pysähdyksen niin, että kaikki tassut jää alastulokontaktille ja täytyykin nyt pohtia, että annanko jatkossa tehdä noin aina vai haluanko tehdä siihen toimivan 2on2offin.... En oikein osaa valita näiden kahden väliltä.... Hugonkaan kohdalla en osannut :D A-este taidettiin tehdä 6 kertaa ja niistä yhdellä tuli yliloikka, mutta muutoin toimi kivasti! Lähinnä nyt siis tuota puomin alasmenoa täytyy paikan suhteen vahvistaa, mutta positiivista on se, että Jipillä on selvästi alkanut nyt se läpijuoksentelu vähentyä ja on alkanut asiaa prosessoida.\nKovin innolla odotin tulevia kontaktitreenejä ja myös kolmosten korkkaamista, mutta se jääkin sitten myöhemmäksi. Jippi nimittäin viikkoa näiden kisojen jälkeen lauantaina 20.8. halkaisi metsälenkillä riekkuessaan kannuskyntensä. Onneksi ei haljennut juureen asti, eikä kynttä siis jouduttu poistamaan, mutta ydin on kuitenkin paljaana alta ja toiselta reunalta, joten agility on nyt tauolla, kunnes kynsi on kasvanut peittämään ytimen. Samasta kynsivammasta johtuen jäi väliin myös tokon piirinmestaruudet, jotka olisi olleet tätä epäonnista lauantaita seuraavana päivänä. Mutta ei siinä mitään, vietettiin sitten päivää kannustaen muita joukkuelaisia! Tokoa ollaan hyvin voitu jo treenata, kunhan kannuskynnen ympärille laittaa kerroksen sideharsoa estämään kynnen tarttuminen/taittuminen, joten onneksi Jippi sentään pystyy puuhailla tokoa ja lisäksi toki lenkkeillä (kunhan pysytään pois epätasaisilta pohjilta). Seuraavat tokokisat on alustavasti nyt suunniteltu syyskuun loppuun, jolloin sitten kynsivamman jälkeen annettujen kipulääkkeiden karenssiaika on ehtinyt mennä umpeen. Jippiä ei kynssivaurio onneksi ole missään vaiheessa millään tavalla häirinnyt. Edes sen sattuessa Jippi ei valittanut, eikä ole tosiaan missään vaiheessa osoittanut kynnen mitenkään sitä vaivaavan. Ei esim. ole myöskään yrittänyt sitä nuolla, joten ei ole ollut kaulurille tarvetta.\nNyt, kun Jippi on poissa agilitysta, Hugo on päässyt tuuraamaan sitä ohjattuihin treeneihin. Meillä on keskiviikkoisin I-HAH:ssa Maiju Korhosen kouluttamat treenit ja Hugo tosiaan pääsi treenaamaan viime viikolla (ja pääsee toki tälläkin viikolla, koska kynsihän toki ei näin pian kasva). Olipas hauskaa treenata pitkästä aikaa kunnon ratatreeniä Hugon kanssa. Alkuinnostuksissaan roiski rimoja ihan huolella, mutta parin rallattelupätkän jälkeen alkoi keskittyä ja tekikin sitten aika hienoa rataa! Yllätyin oikein, miten mm. ne Hugolle yleensä niin vaikeat takaakierrot sujuivatkin tänään hienosti ja empimättä (normaalistihan ongelmana on juurikin hypyillä empiminen). Ja mikä tärkeintä Hugolla oli selvästi niin hauskaa!! Ihana "pieni" :)\nRally-tokoissa Hugon kanssa ollaan nyt otettu käsittelyyn puolenvaihdot takaa. Oli taukoa näiden treenaamisesta ja alkuun oli taas ihan megavaikeaa saada puolenvaihdot sujuviksi. Pienellä muistuttelulla homma alkoi kuitenkin taas sujua ja nyt tekee aika pienin käsiavuin nuo vaihdot! Treeneissä ollaan tehty enemmän ja enemmän oikean puolen työskentelyä. Nyt radoilla on jo usean kyltin pituisia pätkiä oikealla seuraten ja näissä oikealla puolella suoritettavissa kylteissä on ollut mm. istumisia (myös se, jossa seurautetaan 1-2-3 askeleta välillä istuttaen) ja käännöksiä. Yllättävän hyvin Hugolla pysyy seuruun paikka oikealla puolella seuratessa, eikä samaa edistämistä ole ilmennyt ainakaan vielä kuin normiseuraamisessa. Edistäminen onkin tällä hetkellä kenties se haastavin juttu, sillä se pienikin edistäminen vaikeuttaa niin monen kyltin suorittamista.... Tätä täytyisi siis urakalla työstää! Ollaan myös tehty käytösruutuja ja jotenkin se paikalla seisominen on Hugolle vain niin kaamean hankalaa, kun se näyttää siltä, ettei ymmärrä, että sillä on tehtävä kesken. Kuitenkin jotenkin näyttää edes vähän positiivisemmalta sen suhteen, että päästäisiin joskus kenties sinne VOI-luokan radoillekin! Yksi ongelma, johon ollaan myös pureuduttu, on kisavireongelma. Hugohan oli viime kisoissakin tosi haahuilevan oloinen ja vaikka suoritti liikkeet kiltisti, niin oli jotenkin poissaolevan tuntuinen ja siksi minä itse en keskittynyt kunnolla rataan. Nyt ollaan otettu käytännöksi aina ennen ratasuorituksen aloittamista treeneissä tehdä pari kiepitystä, sillä näillä saa Hugon virettä nostettua ja se alkaa keskittyä aika kivasti. Kieppien jälkeen saa isot kehut ja kannustavasti siirrytään lähtöön. Tarkoituksena olisi, että voitaisiin sama käytäntö siirtää kisoihin, jolloin toivottavasti Hugo olisi enemmän "läsnä" kisaradallakin.\nTässäpä ehkäpä olennaisimmat jutut. Tokoiluista on myös päivitettävää (lähinnä itselle muistiin treenijuttuja), mutta niistä vaikkapa sitten ihan oma postaus!\nLähettänyt Unknown klo 22:29 5 kommenttia:\nTunnisteet: agility, arki, kisat ja kokeet, kuvia, rally-toko, terveys


Muusikoiden.net - Keskustelu - Nonii "asiantuntijat" Mikä Ibanez kyseessä?\nAihe: Nonii "asiantuntijat" Mikä Ibanez kyseessä?\nOsaaks joku kertoa kun ite en löytäny vaikka kuinka yritin kaivaa..\nTallamikin potikassa on mikin puolitus painamalla.\nStigmeister: Osaaks joku kertoa kun ite en löytäny vaikka kuinka yritin kaivaa..\nOiskoon tuo ihan normi Roadstar Standard ehkä joku RG140\nConfidentum: Oiskoon tuo ihan normi Roadstar Standard ehkä joku RG140\nSain jus googlattua tämän :\nEli on RG140?\n10.02.2012 15:23:03 (muokattu 10.02.2012 15:25:20)\nKaula taas on sarjanumeron mukaan vuosi -87 ja FujiGenin helmikuussa tekemä.\nEli olisko wanhaan Roadstarin runkoon laitettu jonkin uudemman RG:n kaula jossain välissä?\nNo juu, löytyhän tuo, ks. ylempää.. Edelleen tuo tallarustinki ihmetyttää.. ;)\nEli tuollanenhan se.\nJuu juu no kiitoskia että selvis tämäkin!\nHoh! Itellä samanlainen! Samalta vuodelta jopa, jos on -87. Alunperin ollu punanen, mutta tällä hetkellä vaaleansininen ja kaikki mahdolliset elektroniikat lähteny kiitämään. Alkuperäisiä osia taitaa olla sähköjen puolesta enää jakki. Tällä hetkellä kitara on nauharempassa ja uusi pleksikin on tulossa, kun vanha meni palasiksi. Tollanen on aika petollinen tollanen "etujakki" muovipleksissä, jos unohtaa heittää piuhan hihnan kautta kiinni. Kampi multa on hukkunut. Mistähän sellaisen saisi? Onkos tuo powerocker-talla muuten kuinka laadukas "isojen poikien" mielestä?\nNYdoll: Hoh! Itellä samanlainen! Samalta vuodelta jopa, jos on -87. Alunperin ollu punanen, mutta tällä hetkellä vaaleansininen ja kaikki mahdolliset elektroniikat lähteny kiitämään. Alkuperäisiä osia taitaa olla sähköjen puolesta enää jakki. Tällä hetkellä kitara on nauharempassa ja uusi pleksikin on tulossa, kun vanha meni palasiksi. Tollanen on aika petollinen tollanen "etujakki" muovipleksissä, jos unohtaa heittää piuhan hihnan kautta kiinni. Kampi multa on hukkunut. Mistähän sellaisen saisi? Onkos tuo powerocker-talla muuten kuinka laadukas "isojen poikien" mielestä?\nJos nyt en aivan väärin muistele, niin ei tuo talla ole kovin kovassa arvostuksessa noin yleensä. Itsellä ei ole kokemusta tuosta.\nDecadetroll: Jos nyt en aivan väärin muistele, niin ei tuo talla ole kovin kovassa arvostuksessa noin yleensä. Itsellä ei ole kokemusta tuosta.\nKovin pitkäänhän se ei kuvioissa ollu.. Hard Rocker Pro:sta siirryttiin monissa malleissa suoraan Floyd Roseen, siihen single-locking malliin, ja sitte noihin omiin..\nVaihdettu noita kaiketi on jälkikäteen myös pois.. mullakin oli pitkään verstaalla yks PoweRockeri, jonka sitte yhdelle entisöijä-harrastajalle möin.\nfox: Kovin pitkäänhän se ei kuvioissa ollu.. Hard Rocker Pro:sta siirryttiin monissa malleissa suoraan Floyd Roseen, siihen single-locking malliin, ja sitte noihin omiin..\nJuu, näinpä juuri. Tuntuu vaan että yleisin kommentti noiden iban varhaisempien vibratallojen tasosta kysyttäessä on, että vaihda pois. :)\nDecadetroll: Juu, näinpä juuri. Tuntuu vaan että yleisin kommentti noiden iban varhaisempien vibratallojen tasosta kysyttäessä on, että vaihda pois. :)\nNo, niin no.. =) Onhan ne sellasia "omintakeisia" kyllä.. Mutta toisaalta, jos "vähemmän" käyttää, niin kyllähän niillä juttuun tulee. Tosin on sanottava, ettei mulla oo pitkiin aikoihin ollu itellä yhtään kitaraa jossa olis PoweRockeri..\nfox: No, niin no.. =) Onhan ne sellasia "omintakeisia" kyllä.. Mutta toisaalta, jos "vähemmän" käyttää, niin kyllähän niillä juttuun tulee. Tosin on sanottava, ettei mulla oo pitkiin aikoihin ollu itellä yhtään kitaraa jossa olis PoweRockeri..\nJuu, en epäile etteivätkö voisi toimiakkin. Ei kyllä toisaalta ole vielä tullut tallaa jonka kanssa ei toimeen tulisi, kun säätää oikein ja käyttää tarpeeksi vähäsen :D\nNiin se jäi vielä vähän epäselväks, että minkälainen kampi tohon tallaan käy, jos orkkis on hukkunut?\nNYdoll: Niin se jäi vielä vähän epäselväks, että minkälainen kampi tohon tallaan käy, jos orkkis on hukkunut?\nHankala sanoa. Kokeiles jos löydät googlella kuvaa/infoa asiasta..\nMost Powerockers use the same bar as an Edge or Lo-pro Edge. It is the common snap-in type (Part number 2LE2-1B).\n17.02.2012 04:49:35 (muokattu 17.02.2012 05:01:44)\nAijaa. Tätä saa kammettaa ihan homona kampea kanteen kiinne eikä vire mee mikskää. Itseasiassa teknisesti todella hyvin toteuteetu soittopeli, ainoa juuri tuo heikohko jakin paikan aivopiaru, mutta kaikkea ei satasella voi saada.\nStigmeister: Aijaa. Tätä saa kammettaa ihan homona kampea kanteen kiinne eikä vire mee mikskää. Itseasiassa teknisesti todella hyvin toteuteetu soittopeli, ainoa juuri tuo heikohko jakin paikan aivopiaru, mutta kaikkea ei satasella voi saada.\nNo sehän on hyvä juttu jos voi "homona kammettaa".\nKyllä. Kammesta kun ottaa kiinne niin vähä sama ku veivais bändikaverin mulkkua.\nKysynpä samalla Ibanez asiantuntijoilta (Fox?): milloin aloitettiin valmistus Artstar mallimerkinnällä? Voiko esim AF-200 olla 1980 jos lavassa lukee Artstar (Made in Japan)?\nNivel: Kysynpä samalla Ibanez asiantuntijoilta (Fox?): milloin aloitettiin valmistus Artstar mallimerkinnällä? Voiko esim AF-200 olla 1980 jos lavassa lukee Artstar (Made in Japan)?\nVarsinaisesti Artstar-mallimerkinnällä on tehty 1992- edelleen, 1988-91 oli kyllä valmistuksessa AF-200, mutta se oli, ei Artstar varsinaisesti, vaan "full- and semihollow models" nimikkeen alla, kertoo Ibaneesi-kirja.\nArtstareja tehtiin, tuossa lainausta:\n"Artstar was the designation Ibanez used during the late '80s & '90s for it's semi & fully hollow guitars, whether MIJ or MIK. " eli siis tuohon mallimerkintään 120 Koreassa, kakssataset lie kaikki Japanissa tehtyjä. Tosin ICW:ssa on jatkuvasti juttua "Japanized" korealaisista, jos vaihtaa Quick-Change kieltenpitimen ja laittaa Super 58:t ja tekee "vähän väärennöstä", noita korealaisia on myyty siis japseina..\nEli tuohon sun kysymykseen: ei se ainakaan 1980 vuodelta ole.. 1988 ehkä, 1998 ilmeisesti. 1980 oli vielä Artist-malliston kulta-aikaa. Lapa oli noissa se castle headstock, eikä Artstarin se kapea lapa, joka sitten myöhemmin muuttui siks leveäksi "tulip headstockiks" eli "Guild-tyyppiseks".\nMutta mee tuonne ICW:hen www.ibanezcollectors.com -siellä on tuon malliston eksperttejä, jotka varmasti vastaa kysymyksiis mielellään.. ;)\nOukei, kiitos, arvelinkin että tietäisit:-) Soitin Huttusessa myydään 1980 vuosimallina tuollaista AF-200, sarjanumero H80XXXX. Väittää että on 1980, kuten myös Levytukun "asiantuntija" väitti kun kysyin. Lapa on kapea, ei tulppaani, mutta en osaa sanoa onko castle-head. Veikkaan itse että se olisi 1988 Japanilainen, toisaalta virittimet ja potikannupit vaihdettu joten voi se olla "väärennöskin".


Kaurapannari – Hellapoliisi\n(68 arvostelua. Keskiarvo: 3,57/5)\nTehnyt Hellapoliisi 17.6.2011\nUseat gluteenitonta ruokavaliota noudattavat voivat syödä puhtaasti tuotettua kauraa. Tämä pannari maistuu kuten vehnäjauhoillakin tehty pannukakku. Ihanaa raikkaan hillon kanssa! Kaurapannari uunipellillinen 1 l Oatly kaurajuomaa 4 munaa 5 dl gluteenitonta jauhoseosta 1/2 tl suolaa 1 dl öljyä 1 tl vaniljasokeria Sekoita pannarin ainekset sekaisin ja anna turvota mielellään puoli tuntia. Kaada taikina leivinpaperilla vuoratulle […]\nUseat gluteenitonta ruokavaliota noudattavat voivat syödä puhtaasti tuotettua kauraa.\nTämä pannari maistuu kuten vehnäjauhoillakin tehty pannukakku.\nIhanaa raikkaan hillon kanssa!\n1 l Oatly kaurajuomaa\nSekoita pannarin ainekset sekaisin ja anna turvota mielellään puoli tuntia.\nPaista 225 asteessa puoli tuntia, tai kunnes pinta on hyytynyt ja saanut kauniin värin.\nTarjoa marjojen ja ruokosokerisiirapin kanssa.\n← Härän ribsit ja couscous-kidneypapulisäke\nChorizomakkaraa, kasvislisäkettä ja valkosipulimajoneesia →


Sieppari ruispellossa (The Catcher in the Rye),\nJ. D. Salinger. Tammi 2010 [1951, suomeksi 1961].\nsuom. Arto Schroderus. 289 s.\nHuh heijaa, onpas edellisestä postauksesta kulunut aikaa. Täällä siis ollaan, vaikka bloggaaja bloginsa kanssa uinuukin. Tai no, kaukana on bloggaajan uinuminen arkitohinoissa, sillä toukokuu jos mikä on open kiireistä aikaa: aine- ja koepinoa riittää. Kirjojen lukeminen ei ehkei juuri edellisestä syystä ole maistunut niin hyvin kuin yleensä, mutta Pasi Ilmari Jääskeläisen Harjukaupungin salakäytävät on kuulunut iltalukemiseksi jo jonkun aikaa. Tosin ehkä on hyvä välillä lueskella vähemmän, sillä tavallisesti kesällä kirjoja ahmii kuin mansikoita konsanaan. Viime kuussa lukemistani kirjoista blogivuoroaan on jo tovin odottanut kaksi teosta, toinen klassikko ja toinen tuoreempaa julkaisua. Enemmän mieleeni oli vankka klassikko, J.D.Salingerin Sieppari ruispellossa (1951, suomeksi 1961).\nSe oli kävelevinään hyvin suoraa viivaa pitkin, niin kuin lapsilla joskus on tapana, ja koko ajan se lauleskeli ja hyräili. Menin lähemmäksi että kuulisin mitä se lauloi. Se lauloi sitä laulua, jossa sanotaan "jos joku sieppaa toisen joskus ruispellossa". Kaunis hento äänikin sillä oli. Se lauloi selvästikin ihan huvikseen.\nSieppari ruispellossa on hetken väläys 16-vuotiaan Holden Caulfieldin elämästä. Poika on elämässään hakoteillä, ja hänet erotetaan koulusta toilailuidensa vuoksi. Holden ottaa hatkat samantien eikä jää odottelemaan sovittua viimeistä koulupäivää. Koska ero ei ole ensimmäinen, Holden ei uskalla lähteä heti kotiin vanhempien tuomittavaksi. Niinpä hän haahuilee pitkin New Yorkia odotellessaan, että koittaa sopiva päivä kertoa vanhemmille uutiset. New York ei tarjoa tattumapintaa Holdenille: kaikki on vierasta, harvat ystävätkin ovat puolituttuja. Kun ympäristö on suuri valloittamaton mysteeri, ihmisen mieli alkaa heitellä syvällisiä pohdintoja: Minne minä kuulun? Mikä tienhaara on minulle oikea? Nuorelle tyypilliseen tapaan Holden antaa tunteen määrätä.\nHoldenin päämäärätön haahuilu imaisi minut alkusivuilta lähtien mukaansa. Teos tuntui ihanan sujuvalta lukea Murakamin Suuren lammasseikkailun jälkeen, ja aloittamani Vladimir Lotrsenkovin Lentävän traktorin jätin kokonaan sivuun odottelemaan. Ah, juuri tällaista kaipasinkin: teosta, joka vain vie lukijan mennessään. Kuten varmasti monet tietävät, Salingerin klasikkoteoksen käänsi suomeksi ensimmäisen kerran Pentti Saarikoski vuonna 1961 ja Arto Schroderus 2000-luvulla. Esimerkiksi Sallan blogista löytyy kattavaa vertailua näistä kahdesta suomennoksesta. Itse luin Schroderuksen suomennoksen, jonka lukemisessa en kokenut minkäänlaisia vaikeuksia. Kieli on helppoa luettavaa ja ainoastaan usein toistuva sana hervoton kalskahti korvaan.\nSieppari ruispellossa on upea teos epävarmasta ja eksyneestä nuoresta. Holden on juuri sellainen nuori, johon moni voi samaistua. Jos näin ei käy, voi olla, että Sieppari ruispellossa ennemminkin ikävystyttää. Mietin paljon lukiessani sitä, miten Holdenille lopulta käy ja miten Salinger teoksensa lopettaa. En osannut ensin päättää, pidinkö loppuratkaisusta vai en, mutta lopulta kuitenkin pidin. Lopetus on sopiva Holdenille, tulevaisuudestaan kiinnostuksen menettäneelle nuorelle, joka on väsynyt, kenties masentunut. Minua Sieppari ruispellossa kosketti, se riittää. Suosittelen kaikille, jotka eivät ole vielä lukeneet ja niille, jotka ovat jossain vaiheessa nuoruuttaan olleet hukassa.\nTeoksesta ovat kirjoittaneet myös mm. Booksy, Amma, Sanna ja Jasmin.\nJ.D.Salinger Keltainen kirjasto Sieppari ruispellossa Tammi ulkomainen kaunokirjallisuus Yhdysvallat\nJokke 12. toukokuuta 2013 klo 22.05\nKiva, että postasit tästä, minusta Holden oli masentunut, traumat perheessä pitäisi puhua auki.\nKaisa 13. toukokuuta 2013 klo 11.07\nUpea kuvaus masennuksesta tosiaan. En itse enää juurikaan muista, mitä kaikkea perheestä kerrottiin ja mikä kaikki masennukseen on johtanut.\nJokke 13. toukokuuta 2013 klo 12.58\nEikö veli ollut kuollut? Muistelisin.\nKaisa 13. toukokuuta 2013 klo 15.45\nSaattoipa ollakin. Kauheaa, että vaikka teos olisi huippu, niin miten yksityiskohdat voivat kadota muistista näin pian. Noh, onhan teoksen lukemisesta jo useita viikkoja, mutta silti. Ehkä unohtaminen johtuu teoksen haahuilevasta tunnelmasta? :-D Muistelisin kuitenkin, että Holdenilla ei mennyt tulevaisuuden haaveet yksiin isän suunnitelmien kanssa. Holdenin läheinen suhde pikkusiskoon, Phoebeen, oli koskettavaa; Pikkusisko kaipasi veljen läheisyyttä, mutta vaikka Holden rakasti siskoaan, tämä ei vaikuttanut jaksavan välittää niin paljon kuin olisi voinut (masennuksen takia).\nJokke 18. toukokuuta 2013 klo 16.53\nPhoebe on tosiaan "yksin" kotona.\nKun ensi kerran bloggasin kirjasta 2011 kirjoitin kirjailijan nimenkin väärin D.J ei J.D. ja varmaan kaikki muutkin nimet :)\nLöydät bloggaukseni, jota trimmasin\nbloggauksen innoittamana luin teoksen uudestaan, ja kannatti.\nTämä on niitä kirjoja, jotka varmaan pitää lukea moneen kertaan, en muistanut läheskään kaikkea :)\nIndigo 13. toukokuuta 2013 klo 7.31\nKiinnostava lukea kirjasta juuri nyt kun se on itsellenäkin loppusuoralla. Minulla on Saarikosken käännös, jossa sanaa hervoton ei esiinny, mutta muita toistuvia sanoja kylläkin (esim. "koomillinen"). Pidän kirjasta, mutta jotenkin tuntuu, että siitä ei jää mitään mieleen, joten voin olla väärässä siinä luulossa, että Holden on kotoisin New York Citysta ja oli vaan "maaseudulla" opiskelemassa?\nJokke 13. toukokuuta 2013 klo 12.59\nKommentoin toisen blogiin, mutta minusta näin oli, aiankin Holden oli monessa "kyläkoulussa" ollut notkumassa :)\nKaisa 13. toukokuuta 2013 klo 15.50\nIndigo, kiintoisaa! Käynpä sitten lukemassa arviosi, ja mitä mieltä olit Saarikosken käännöksestä. :-) Tiedätkö, kirjoitin juuri Joken yllä olevana kommenttiin, että miten nopeasti sitä unohtaa yksityiskohtia Siepparista, vaikka pidin teoksesta tosi paljon. Johtuukohan se teoksen haahuilevasta tunnelmasta? Hoh, kiitos, korjaanpa virheen! Joskus käy näin, kun venyy kirjoista kirjoittaminen.\nIrene 13. toukokuuta 2013 klo 13.15\nLuin tämän 16-vuotiaana koulussa, koska oli pakko. =D Inhosin suurinpiirtein joka sivua. Nyt ikä on tuplaantunut; olisi mielenkiintoista vilkaista, miten kävisi nyt. =D\nKaisa 13. toukokuuta 2013 klo 15.51\nVoisin kuvitella, että 16-vuotias minäni olisi myös inhonnut, sillä teoksen maailma ei olisi tuolloin vielä innostanut. Kokeilepa lukea nyt. :-) Ainakin minulla kolahti!


Savonlinna: Akateemiset Airot 2014 - Itä-Suomen yliopiston ylioppilaskunta (ISYY)\nSavonlinna: Akateemiset Airot 2014\nKesä on ohi ja on aika siirtää katse syksyn merkkeihin, joista yksi on Akateemiset airot -soututapahtuma Savonlinnassa 30.9.2014 klo 17 Savonlinnan matkustajasatamassa (Kauppatorilla). Tänä vuonna kisaamme soutumittelön jo 31. perättäisen kerran.\nKootkaa itsellenne reipas, urheilullinen sekä innokas joukkue kasaan ja tulkaa yhdessä kisaamaan muita oppilaitoksia vastaan kirkkoveneen soutamisessa Savonlinnan ympäri. Joukkueeseen voi kuulua niin opiskelijoita kuin henkilökuntaakin.\nItä-Suomen yliopistoa varten on varattu kaksi venettä, joiden ilmoittautumislista löytyy ISYY:n Savonlinnan kampustoimistosta. Näitä veneitä käytettäessä osallistumimaksu kisaan on 4 €/hlö.\nJos Itä-Suomen yliopistosta tulee kisaan enemmän kuin kaksi joukkuetta, ja joukkue jää ilman ennalta varattua venettä, voi sen vuokrata omatoimisesti. Tässä tapauksessa osallistumismaksua ei peritä lainkaan, koska joukkue joutuu kustantamaan veneen itse. Veneitä voi kysellä mm. Nojanmaan Nopsalta puh.050-511 4777 (Tuula Mähönen) tai Sulkavan Veneeltä puh.0400-621 833 (Reino Eerikäinen).\nJoukkueiden tulee itse huolehtia oma vene kilpailupaikalle.\nKilpailureitti ja joukkueet\nKilpailureitti kiertää kuvankauniissa maisemissa Savonlinnan kaupungin ydinkeskustan ympäri ja soutumatkaa joukkueille kertyy yhteensä noin 10 km. Lähtö ja maali sijaitsevat samalla viivalla matkustajasatamassa. Ratavene kulkee koko matkan soutajien edellä varmistamassa soutureittiä sekä soutajien turvallisuutta. Joukkueiden kannattaa kuitenkin tutustua jo ennalta kilpailureittiin (kartta ohessa). Voittajaksi kruunataan ensimmäiseksi maaliin tullut joukkue, joka on toiminut koko matkan kilpailusääntöjen mukaisesti.\nSoutujoukkueeseen tarvitaan yhteensä 14 soutajaa ja 1 kapteeni sekä mahdollisesti varajäseniä. Jokaisessa joukkueessa tulee olla vähintään 6 naispuolista osallistujaa.\nJoukkueiden kapteenit tulevat kilpailupäivänä ajoissa matkustajasatamaan kokoustamaan allekirjoittaneen kanssa. Paikan päällä kerrataan kilpailureitti ja säännöt sekä annetaan viime hetken informaatioita. Kapteenien tulee tuoda allekirjoittaneelle osallistujien nimilistat ja tosite osallistumismaksun maksamisesta (huom. viitenumeroa käytettävä maksettaessa).\nVuoden 2014 nopein soututiimi kruunataan ja kukitetaan suurten kunnianosoitusten kera.\nIlmoittautuminen ja osallistumismaksu tulee suorittaa 21.9.2013 mennessä. Ilmoittautuminen tehdään sähköpostitse osoitteeseen toimisto.savonlinna@isyy.fi ilmoittamalla oppilaitoksen ja joukkueen nimi. Yhdestä oppilaitoksesta voi osallistua myös useampia joukkueita. Ilmoittautuminen on sitova eikä osallistumismaksua palauteta mikäli osallistuminen perutaan ilmoittautumisajan päättymisen jälkeen.\nNyt kannattaa kerätä huipputiimi ja tulla nauttimaan yhteisestä hetkestä liikunnan parissa. Kyseessä on hikinen kilpailu, jossa tarvitaan niin henkistä kestävyyttä kuin hyvää lihaskuntoakin, unohtamatta hauskanpitoa ja huumoria. Tervetuloa mukaan soutamaan Savonlinnaan!\nHeidi Hänninen, Itä-Suomen yliopiston ylioppilaskunnan Savonlinnan kampuksen liikuntavastaava, heidihan@student.uef.fi.\nJulkaistu 3.9.2014, päivitetty 9.9.2014 klo 15:42


Samsung julkisti uudet läppärinsä – tällaisia ovat Galaxy Book2 Pro ja Galaxy Book2 Pro 360 | Mobiili.fi\nSamsung julkisti uudet läppärinsä – tällaisia ovat Galaxy Book2 Pro ja Galaxy Book2 Pro 360\nMarkus Lehtiniitty | Julkaistu 27.2.2022, klo 20:00\nSamsung Galaxy Book2 Pro ja Galaxy Book2 Pro 360.\nSamsung on julkistanut uudet kannettavat tietokoneensa, Galaxy Book2 Pron ja Galaxy Book2 Pro 360:n, Barcelonan Mobile World Congress -messujen aattona järjestämänssään tilaisuudessa.\nUutuudet ovat seuraajia huhtikuussa 2021 julkistetuille alkuperäisille Galaxy Book Prolle ja Galaxy Book Pro 360:lle.\nGalaxy Book2 Pro ja Galaxy Book2 Pro 360 jakavat edelleen keskenään monet ominaisuudet, mutta nimensä mukaisesti Galaxy Book2 Pro 360 on varustettu 360 astetta kääntyvällä saranalla, joka mahdollistaa näytön kääntymisen myös tablettimaiseen käyttöasentoon. Lisäksi Galaxy Book2 Pro 360:n kosketusnäyttö tukee S Pen -kynää, joka toimitetaan laitteen mukana.\nGalaxy Book2 Pron värivaihtoehdot ovat kansainvälisesti grafiitti ja hopea, kun Galaxy Book2 Pro 360:sta on niiden lisäksi vielä kolmas viininpunainen (Burgundy) värivaihtoehto.\nSuomessa Samsungin mukaan Galaxy Book2 Pro -sarja tulee saataville väreissä grafiitti ja hopea, ja Galaxy Book2 Pro 360 väreissä grafiitti ja viininpunainen (Burgundy). Galaxy Book2 Pro -kannettavien myynti alkaa valituilla jälleenmyyjillä ja Samsungin omassa verkkokaupassa huhtikuussa.\nLisäksi Samsung julkisti tänään yrityksille suunnatun Galaxy Book2 Business -läppärin.\nSamsung Galaxy Book2 Pro kahdessa värissä ja koossa.\nGalaxy Book2 Prosta ja Galaxy Book2 Pro2 360:sta on kaksi kokoa 13,3 ja 15,6 tuuman AMOLED-näytöillä, joiden kuvasuhde on 16:9 ja tarkkuus 1920×1080 pikseliä.\nTeknisenä perustana on Intelin 12. sukupolven Core i5 / i7 -suorittimet, 8, 16 tai 32 gigatavua LPDDR5-tyypin RAM-käyttömuistia sekä jopa 1 teratavu SSD-tallennusmuistia (NVMe). Galaxy Book2 Pro 360:ssa on aina vain integroitu Intel Iris Xe Graphics -grafiikkasuoritin, kun 15,6 tuuman Galaxy Book2 Prosta on versio myös erillisellä Intel Arc Graphics -grafiikkasuorittimella.\nSamsung korostaa nyt Galaxy Book2 Pro -kaksikon julkistuksen yhteydessä erityisesti turvallisuuteen tekemiään panostuksia. Samsungin mukaan sen uudet läppärit ovat ensimmäiset kuluttajamarkkinoille suunnatut laitteet, jotka täyttävät suoraan Microsoftin secured-core PC -määrittelyn vaatimukset. Niiden tavoitteena on ehkäistä firmware-ohjelmistotason hyökkäyksiä. Osa kokonaisuutta on myös turvallinen kirjautuminen, jossa kirjautumistiedot, kuten sormenjäljet ja salasanat, on tallennettu turvallisesti erilliselle mikroprosessorille.\nSamsung Galaxy Book2 Pro 360 eri väreissä.\nSamsung Galaxy Book2 Pro 360:n sarana kääntyy 360 astetta eri asentoihin.\nGalaxy Book2 Pro 360 ja S Pen -kynä.\nSekä Galaxy Book2 Prossa että Galaxy Book2 Pro 360:ssa on sormenjälkilukija virtapainikkeessa, 1080p Full HD -tarkkuuden kamera 87 asteen kuvakulmalla, kaksi mikrofonia, AKG-brändätyt stereokaiuttimet ja Dolby Atmos -tilaäänituki. Kaiutinvahvistinten teho on 13,3 tuuman malleissa 4 wattia ja 15,6 tuuman malleissa 5 wattia.\nLangattomien yhteyksien osalta tuettuna ovat Bluetooth 5.1, Wi-Fi 6 sekä lisäksi 6 gigahertsin Wi-Fi 6E. 15,6 tuuman versiossa Galaxy Book2 Prosta tarjolla on myös 5G-mobiiliverkkoyhteys.\nLiitäntöinä Galaxy Book2 Prossa on 1x Thunderbolt 4, 1x USB-C, 1x USB-A 3.2, 1x HDMI ja Galaxy Book2 Pro 360:ssa ja 1x Thunderbolt 4 ja 2x USB-C. Lisäksi molemmista löytyy 3,5 millimetrin ääniliitäntä ja microSD-muistikorttipaikka.\nAkunkestoksi Samsung ilmoittaa jopa 21 tuntia. 13,3 tuuman mallit ovat varustettu 63 wattitunnin ja 15,6 tuuman mallit 68 wattitunnin akuilla. Mukana tulee 65 watin laturi.\n15,6 tuuman Samsung Galaxy Book2 Pro.\n13,3 tuuman Galaxy Book2 Pro painaa vain 0,87 kilogrammaa. 15,6 tuuman Galaxy Book Pro2:n paino on 1,11 kilogrammaa integroidulla ja 1,17 kilogrammaa erillisellä grafiikkasuorittimella. 13,3 tuuman Galaxy Book2 Pro 360:n paino on 1,04 kilogrammaa ja 15,6 tuuman mallin 1,41 kilogrammaa.\nKäyttöjärjestelmäversiona on Windows 11. Samsung tarjoaa käyttöjärjestelmän päällä myös lukuisia omia ohjelmistoratkaisujaan.\nGalaxy Book2 Pro -kaksikko mahdollistaa Galaxy Tab S7 / S8 -sarjan tablettien käytön lisänäyttönä Second Screen -toiminnolla, minkä lisäksi uusi Samsung Multi Control -toiminto mahdollistaa läppäreiden näppäimistön ja hiiren käytön myös One UI 4.1:lla varustettujen tablettien ohjaamiseen. Mahdollista on myös kopioiminen ja liittäminen laitteiden välillä. Windows 11:n tehtäväpalkissa näkyvät Samsung-älypuhelimesta myös kolme viimeksi käytettyä sovellusta, jotka saa nopeasti avattua tietokoneen ruudulle.\nBluetooth-lisälaitteet, kuten kuulokkeet, yhdistyvät Samsung-tilin automaattisesti eri laitteisiin ja aktiivinen yhteys vaihtuu saumattomasti eri laitteiden välillä.\nMuuten Galaxy Book2 Pro -läppäreissä on mukana esimerkiksi Samsungin turvallinen jakotoiminto (Privata Share) ja pikajako (Quick Share), SmartThings-sovellus kodin älylaitteiden hallintaan sekä Samsungin Notes-muistiinpano- ja Galleria-sovellukset.\nSamsung Galaxy Book2 Pro 360:n tekniset tiedot\n13,3 tai 15,6 tuuman AMOLED-kosketusnäyttö 16:9-kuvasuhteella ja 1920×1080 pikselillä\nIntelin 12. sukupolven Core i5 / i7 -suoritin\n8, 16 tai 32 gigatavua RAM-käyttömuistia (LPDDR5)\n256 tai 512 gigatavua tai 1 teratavu SSD-tallennusmuistia (NVMe)\nAKG-brändätyt stereokaiuttimet, maks. 4 W (13,3″) ja 5 W (15,6″), Dolby Atmos -tilaäänituki\n2 megapikselin 1080p Full HD (13,3″) tai 1080p Full HD (15,6″) -kamera ja kaksi mikrofonia\nWi-Fi 6 ja 6E (802.11ax 2×2) / Bluetooth 5.1 -yhteydet\nLiitännät 1x Thunderbolt 4, 2x USB-C, 3,5 millimetrin ääniliitäntä ja microSD-muistikorttipaikka\n63 wattitunnin (13,3″) ja 68 wattitunnin akku (15,6″), 65 watin laturi\nMitat 302,5 x 202 x 11,5 millimetriä (13,3″) ja 354,85 x 227,97 x 11,9 millimetriä (15,6″)\nPaino 1,04 kilogrammaa (13,3″) ja 1,41 kilogrammaa (15,6″)\nVärivaihtoehdot grafiitti, hopea ja viininpunainen\nWindows 11 -käyttöjärjestelmä\nSamsung Galaxy Book2 Pron tekniset tiedot\n13,3 tai 15,6 tuuman AMOLED-näyttö 16:9-kuvasuhteella ja 1920×1080 pikselillä\nIntegroitu Intel Irix Xe Graphics -grafiikkasuoritin (13,3″), integroitu tai lisäksi erillinen Intel Arc Graphics -grafiikkasuoritin (15,6″)\nMaks. 1 teratavu SSD-tallennusmuistia (NVMe)\n1080p Full HD -kamera ja kaksi mikrofonia\nLiitännät 1x Thunderbolt 4, 1x USB-C, 1x USB-A 3.2, 1x HDMI, 3,5 millimetrin ääniliitäntä ja microSD-muistikorttipaikka\nMitat 304,4 x 199,8 x 11,2 millimetriä (13,3″), 355,4 x 225,8 x 11,7 millimetriä (15,6″, integroitu GPU) ja 355,4 x 225,8 x 13,2 millimetriä (15,6″, erillinen GPU)\nPaino 0,87 kilogrammaa (13,3″), 1,11 kilogrammaa (15,6″, integroitu GPU) ja kilogrammaa 1,17 kilogrammaa (15,6″, erillinen GPU)\nVärivaihtoehdot grafiitti ja hopea\n13,3 tuuman Samsung Galaxy Book2 Pro 360.\n15,6 tuuman Samsung Galaxy Book2 Pro 360.\nSamsung saattaa olla jo uusien huippupiirien kimpussa – 14 nanometrin Exynos 7890 bongattu12.2.2015\nSamsungilta uusi, edullinen älypuhelin – tällainen on Galaxy J129.1.2015\nTCL julkisti useampia uusia tablettilaitteita\nGoogle reagoi tilanteeseen: Mapsin keskeinen toiminto pois käytöstä Ukrainassa\nLue seuraavaksi: TCL julkisti useampia uusia tablettilaitteita


Työkirja itsensä hyväksymiseen\nHetken itsellesi, jossa pääset syventymään omiin ajatuksiisi, kysymyksiisi ja uskomuksiisi\nPääset luomaan uudet rutiinit arkeesi, joiden avulla hoidat mieltäsi ja kehoasi paremmin\nSäästät aikaa, energiaa, rahaa ja otat suuren harppauksen kohti onnellisempaa elämää\nYhteensä 42 sivua\nKoko A4, isot sivut, jotta pääsee täyttämään ajatuksia suoraan työkirjaan (jos ostat painetun työkirjan tai tulostat e-kirjan)\n10 erilaista tehtävää, oman itsesi löytämiseen, hyväksymiseen ja onnellisuuden luomiseen\nTyövälineitä, joiden avulla löydät sinun onnellisuutta blokkaavat uskomukset ja keinon miten päästä niistä eteenpäin.\npääset miettimään myös omaa untasi, liikuntaasi ja ravintoasi, sillä niillä on suuri vaikutus mielialaasi!\nKirja on nyt julkaistu e-kirjana (15,99 e) sekä tällä hetkellä saatavana myös painettu versio työkirjasta (25,99 e + postikulut)\nHuikeat palautteet saanut Itseinhosta onnellisuuteen-työkirja, nyt saatavissa sekä e-kirjan muodossa, että painettuna kirjana! Työkirjan avulla pääset viettämään hetken itsesi kanssa, saat korvaamattomia vinkkejä ja pääset eteenpäin kohti parempaa itsetuntoa. Pääset luomaan tehtävien avulla arjen, jossa nautit elämästäsi, etkä kärsi ulkonäköpaineista tai alemmuuden tunteesta. Pääset opettelemaan itsesi hyväksymistä ja tarkastelemaan omia ajatuksia ja uskomuksiasi, jotka ovat estäneet hyvää oloasi. Tällä työkirjalla voit mahdollisesti säästää elämästäsi useita vuosia oman itsesi löytämisessä ja paremman itsetunnon luomisessa. Olen opiskellut kaksi vuotta näitä asioita ja käyttänyt tuhansia euroja rahaa valmennuksiin. Oppimani asiat olen luonut hyvin yksinkertaiseen muotoon tähän työkirjaan. Tällä oppaalla olisin itse myös aikoinaan luultavasti välttänyt turhan mustasukkaisuuden parisuhteessa, luottamuspulan ja vihan omaa kehoani kohtaan. Olen koonnut työkirjaan kaikista toimivimmat tehtävät, jotka ovat eniten auttaneet minua ja ihmisiä, joita olen aiemmin neuvonut itsensä hyväksymisen kanssa. Kirja perustuu tehtäviin, joita olen itse oppinut muilta valmentajilta ja joilla olen treenannut oman mieleni paremmaksi ja oppinut rakastamaan itseäni!\n"Pidin oppaassa erityisesti siitä kuinka helppolukuinen, aito ja käytännönläheinen se on. Tehtävät olivat ajatuksia herättäviä ja niitä oli helppo tehdä omassa arjessa. Olen itse huomannut, että opas on ollut minulle työkalu ylläpitää positiivista ajattelua. Suosittelen opasta kaikilla, jotka haluavat pysähtyä hetkeksi oman itsensä äärelle ja sillä tavoin pitää parempaa huolta omasta hyvinvoinnista."\n"Kaikki kirjan tehtävät olivat tosi hyödyllisiä, ja helppo toteuttaa. Herätti tietysti paljon ajateltavaa omasta ajattelutavasta ja siitä, miten itselleen puhuu. 😊 Koin ja koen saavani oppaasta paljon työkaluja käsitellä omia kipukohtia, ja olen palannut sen pariin uudelleen jo muutamaan kertaan kokonaan läpi lukemisen jälkeen. Kaiken kaikkiaan oikein onnistunut kokonaisuus, suosittelen jokaiselle lukemaan ja varsinkin tekemään tehtävät! ❤ "\n"Raskausaika ja sen jälkeinen aika muutti mun kehoa tosi paljon. En mahdu enää mun vaatteisiin, joita käytin ennen raskautta. Raskausarvet on aiheuttanu mulle paljon itseinhoa, oon tajunnu, että oon hyvä just näin.\nTää kirja on auttanu mua saamaan takaisin mun itsetunnon, Kirjassa on erilaisia tehtäviä itsetunnon paremmuusprosessiin. Tässä on hyvä lahjavinkki, koska hei jokainen meistä ansaitsee hyvän itsetunnon ja sen fiiliksen, että on hyvä just näin kun on!"\nsaat ladattua kirjan heti ostohetkellä\nsama sisältö kuin E-kirjassa\npainettu versio, voit täyttää tehtävät suoraan kirjaan\nfyysinen ja konkreettinen\nJos et ole vielä aivan vakuuttunut työkirjani tarpeellisuudesta, voit tilata alta ilmaisen webinaarin itsetunnosta. Webinaari ei velvoita sinua mihinkään, mutta webinaarissa on nimensä mukaan askel parempaan itsetuntoon.\nTilaa ilmainen webinaari itsetunnosta